**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 2 Φεβρουαρίου 2023, ημέρα Πέμπτη και ώρα 17.30΄μ.μ., στην Αίθουσα Γερουσίας, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Αντιπροέδρου αυτής, κυρίου Αναστάσιου (Τάσου) Δημοσχάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις» (4η συνεδρίαση- β΄ανάγνωση.

Στη συνεδρίαση παρέστησαν ο Υπουργός Εθνικής Άμυνας, κ. Νικόλαος Παναγιωτόπουλος, καθώς και αρμόδιοι υπηρεσιακοί παράγοντες.

O Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Δούνια Παναγιώτα, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Ιωάννης Δελής, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κυρίες και κύριοι συνάδελφοι, συνεχίζουμε με τη β’ ανάγνωση του νομοσχεδίου.

Σας καλωσορίζω ως Αντιπρόεδρος της Διαρκούς Επιτροπής Εθνικής Άμυνας και Εξωτερικών Υποθέσεων και Προεδρεύων της σημερινής συνεδρίασης.

Οφείλω λόγω της ημέρας να εκφράσω τα θερμά μου συλλυπητήρια στις οικογένειες των στελεχών της Πολεμικής Αεροπορίας που έχασαν τη ζωή τους κατά τη διάρκεια εκπαιδευτικής πτήσης. Οι Ένοπλες Δυνάμεις. η Πολεμική Αεροπορία και όλοι οι Έλληνες θρηνούμε για την απώλεια του Σμηναγού Ευστάθιου Τσιτλακίδη και του Υποσμηναγού Μάριο- Μιχαήλ Τουρούτσικα. Η Πατρίδα δεν θα τους ξεχάσει.

Το υπό επεξεργασία νομοσχέδιο με τίτλο «Μέριμνα υπέρ του προσωπικού των Ενόπλων Δυνάμεων, εξορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις», υπογραμμίζει την πρόθεση της σημερινής κυβέρνησης και την καλή διάθεση, να αποκαταστήσει με πνεύμα ορθολογισμού και στο μέτρο των δημοσιονομικών περιορισμών αδικίες έναντι των στελεχών αυτών καταβάλλοντας κατ’ έτος, όπως είπε και ο Υπουργός, 12,5 εκατομμύρια ευρώ υπό μορφήν διαφόρων παροχών χωρίς τις καταβολές τις σχετικές με τα μετοχικά ταμεία.

Το συγκεκριμένο νομοσχέδιο έχει στόχευση να βελτιωθεί το ισχύον θεσμικό πλαίσιο, θα επιλυθούν προβλήματα σχετικά με την εφαρμογή της κείμενης νομοθεσίας και να διορθωθούν κάποιες νομοθετικές αστοχίες. Όπως άλλωστε τόνισε και ο Υπουργός μας απαντώντας σε αιτιάσεις από τη μεριά των άλλων κομμάτων που θέτουν ζήτημα επίλυσης όλων των ζητημάτων των Ενόπλων Δυνάμεων μέσα σε χρόνο περιορισμένο.

Με αίσθημα ευθύνης, σύνεσης και ρεαλισμού προσεγγίζουμε χωρίς πολλά λόγια ανέφικτων προσδοκιών τα χρόνια προβλήματα, το ίδιο αίσθημα ευθύνης εκτιμώ ότι διακατέχει όλους τους εκπροσώπους όλων των παρατάξεων που κοσμούν τη σημερινή συνεδρίαση.

Μπαίνουμε στην ουσία της διαδικασίας. Ο εισηγητής της πλειοψηφίας ο . Νικόλαος Μανωλάκος, είχε τον λόγο για δέκα λεπτά.

**ΝΙΚΟΛΑΟΣ ΜΑΝΩΛΑΚΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, έχουμε ήδη συζήτηση πάνω στο νομοσχέδιο κατ’ αρχήν και κατά άρθρο, έχουν τοποθετηθεί τα κόμματα, έχουμε ακούσει τους φορείς και τα αιτήματά τους, δηλαδή, υπάρχει σχεδόν μια ολοκληρωμένη εικόνα για το περιεχόμενο του νομοσχεδίου για τα πολύ καλά που εισάγει, για τις ρυθμίσεις και τις διορθώσεις αλλά και για την άρση αδικιών του παρελθόντος.

Όμως, δεν θα πω ότι όλα είναι καλά και άγια, γιατί δεν είναι και δεν θα μπορούσε να είναι άλλωστε. Υπάρχουν ζητήματα τα οποία έχουν κληρονομηθεί από την κυβέρνησή μας, τα οποία έχουν αφεθεί ή έχουν περί πλακεί με παρεμβάσεις αδαών ή πολιτικών σκοπιμοτήτων στο παρελθόν, για τα οποία θα ήταν ιδιαιτέρως άδικο να ζητάμε ευθύνες ή τον λόγο από τη σημερινή κυβέρνηση και τον σημερινό Υπουργό.

Σε αυτή την β΄ ανάγνωση, θα σταθώ σε κάποια από τα άρθρα που αποδεικνύουν ότι ο πρωτεύων τίτλος του νομοσχεδίου «μέριμνα υπέρ του προσωπικού των Ενόπλων «Δυνάμεων» ισχύει και με το παραπάνω, μάλιστα.

Στα εξαιρετικώς θετικά συνεπώς, είναι τα άρθρα 3 και 9 τα οποία αναφέρονται στη σύσταση των Κοινών Λογαριασμών Αλληλοβοήθειας για το Στρατό Ξηράς και τα κοινά σώματα για την Πολεμική Αεροπορία για την αντιμετώπιση έκτακτων καταστάσεων που έχουν σχέση με θέματα υγείας και δικαστικής προστασίας.

Το άρθρο 16 που διατηρεί την εισφορά των αποστράτων των Ενόπλων Δυνάμεων για το Νοσοκομειακό Ίδρυμα ΝΙΜΙΤΣ στα μέχρι τώρα επίπεδα αποφεύγοντας έστω και δυνητικά την πρόβλεψη αύξησης.

Το άρθρο 18 που αναφέρεται στη μισθολογική αποκατάσταση πολιτικών υπαλλήλων του Υπουργείου.

Το άρθρο 22 που εισάγει τη ρύθμιση για την εκτέλεση συνταγών των στελεχών των Ενόπλων Δυνάμεων από τα φαρμακεία που είναι συμβεβλημένα με τον ΕΟΠΥΥ.

Το άρθρο 27 που καθιερώνει αυτεπάγγελτη διαδικασία αναγνώρισης χρόνου υπηρεσίας για τους Εθελοντές Μακράς Θητείας από την κατάταξή τους με έναρξη ισχύος του ν.2936/2001.

Τα άρθρα 29 και 30 με τα οποία ρυθμίζονται θέματα που αφορούν στα μερίσματα των μετόχων του Μετοχικού Ταμείου Στρατού στη βάση των διατάξεων του νέου μισθολογίου.

Το άρθρο 31 με το οποίο εισάγεται η δυνατότητα για την καταβολή εκτάκτου μερίσματος σε περίπτωση που τα οικονομικά του Μετοχικού Ταμείου το επιτρέπουν.

Το άρθρο 34 με το οποίο ρυθμίζεται η καταβολή μερίσματος από το Μετοχικό Ταμείο Στρατού για στρατιωτική σύνταξη λόγω ανικανότητας εξαιτίας υπηρεσίας.

Το άρθρο 35 που προβλέπει την αναδρομική κατάργηση των μειώσεων που είχαν επιβληθεί με το ν.4093/2012 στα μερίσματα και στην οικονομική ενίσχυση που καταβάλλουν τα Μετοχικά Ταμεία Στρατού, Ναυτικού και Αεροπορίας, με το οποίο αποκαθίσταται ένα μεγάλο μέρος της αδικίας σε βάρος των αποστράτων των Ενόπλων Δυνάμεων για το οποίο η παράταξή μας, η Νέα Δημοκρατία, είχε δεσμευτεί να το κάνει.

Το άρθρο 40 το οποίο εισάγει την υποχρέωση των Μετοχικών Ταμείων και των τριών κλάδων να εκπονούν τακτικά αναλογιστική μελέτη βιωσιμότητας.

το άρθρο 47 το οποίο ορίζει ως καταληκτικό βαθμό για τους Εθελοντές Μακράς Διάρκειας αυτόν του Υπολοχαγού και ως αποστρατευτικό αυτό του Λοχαγού αποκαθιστώντας μια άδικη μέχρι τώρα μεταχείριση.

Το άρθρο 49 το οποίο εισάγει νέο νομικό πλαίσιο για την εξέλιξη των Αξιωματικών και των Ανθυπασπιστών πολεμικής διαθεσιμότητας όταν έχουν επιτύχει ιδιαίτερες διακρίσεις σε ολυμπιακό αγώνισμα αθλητών με αναπηρία.

Το άρθρο 53 το οποίο αποκαθιστά την ιεραρχία και την ομαλή σταδιοδρομία σε σχέση με την τάξη εισαγωγής στις Ανώτερες Στρατιωτικές Σχολές Υπαξιωματικών 1991, 1992 και 1993 εντάσσοντας τους στο προηγούμενο και ευνοϊκότερο νομικό καθεστώς, όμως απαιτείται συνέχεια στην οποία θα αναφερθώ παρακάτω.

Το άρθρο 59 που καθιερώνει την κλήση των στρατευσίμων με τη χρήση ηλεκτρονικών μεθόδων μειώνοντας το οικονομικό, αλλά και το διοικητικό κόστος κλήσης χιλιάδων στρατευσίμων για κατάταξη.

Το άρθρο 69 όπου προβλέπεται η σύσταση στο Υπουργείο Εθνικής Άμυνας αυτοτελούς γραφείου με έργο την προστασία δεδομένων προσωπικού χαρακτήρα.

Το άρθρο 48 που εισάγει ένα νέο πλαίσιο ένταξης των Αξιωματικών Νοσηλευτικής που αποκτούν πτυχίο ιατρικής, οδοντιατρικής, κτηνιατρικής και φαρμακευτικής σχολής και τμημάτων ψυχολογίας στην αντίστοιχη γενική ειδικότητα των Αξιωματικών του Υγειονομικού Σώματος. Στο πλαίσιο αυτό με ρύθμιση που υπάρχει στις μεταβατικές διατάξεις ορίζεται ότι οι Αξιωματικοί που φοιτούν, ήδη, στα αντίστοιχα πανεπιστήμια προχωρούν με τη μέχρι τώρα ισχύουσα διαδικασία, μια αναγκαία ρύθμιση και δίκαιη.

Στον αντίποδα αυτών, κύριε Υπουργέ, επιτρέψτε μου να προτείνω να ασχοληθούμε, να ξαναδούμε, να μην το αφήσουμε ως έχουν γιατί επηρεάζουν το ηθικό του προσωπικού των Ενόπλων Δυνάμεων ενεργού ή και σε αποστρατεία των παρακάτω θεμάτων:

Πρώτον, το άρθρο 53, που ρυθμίζει ζητήματα ιεραρχίας και εξέλιξης. Επιλύσατε το θέμα της ιεραρχίας και της εξέλιξης των τάξεων εισαγωγής 1991, 1992 και 1993 της ΑΣΥ, όμως έρχονται στη συνέχεια οι άλλες τάξεις που εισήχθησαν από το 1994 έως το 2010 όταν άρχισε να ισχύει ο ν.3883 και σε αυτές τις τάξεις είναι περί τα 10.000 στελέχη των ενόπλων δυνάμεων, τα οποία έχουν το ίδιο πρόβλημα. Το είπα και χθες, το επαναλαμβάνω και σήμερα, ο ν.3883 που είναι κληρονομιά από τους προηγούμενους είναι ένας κακός νόμος. Πρέπει να το δούμε ολιστικά και να τον αλλάξουμε αποκαθιστώντας αδικίες και διαχωρισμούς. Η ιεραρχία, κυρίως η στρατιωτική, με τη δική σας κατεύθυνση πρέπει να σκύψει άμεσα και να δώσει λύση, διότι λύσεις υπάρχουν και είναι υποχρέωσή μας να τις βρούμε στη βάση της αρχής, της ισονομίας και του δικαίου.

Δεύτερον, το άρθρο 26 που αφορά στην ανάκληση αποστράτων για σοβαρούς λόγους υγείας ως μόνιμη εξ εφέδρων χωρίς όμως να αναγνωρίζει το δικαίωμα απόληψης μισθού ως εν ενεργεία.

Κύριε Υπουργέ, θεωρώ ότι η Πολιτεία πρέπει να είναι μεγαλόθυμη. Μιλάμε για έναν μικρό αριθμό στελεχών που έχουν προσφέρει στην υπηρεσία, στην πατρίδα και τις περισσότερες φορές το άγχος της ευθύνης και οι δυσκολίες στρατιωτικής ζωής έχουν συντελέσει στο να κλονιστεί ανεπανόρθωτα η υγεία τους. Ας τους δίνονται οι αποδοχές των εν ενεργεία, σε νοσοκομεία και ιατρικά έξοδα πηγαίνουν. Γνωρίζω προσωπικά περιπτώσεις και σας διαβεβαιώ δίνουν τον αγώνα της επιβίωσης. Ας τους βοηθήσουμε.

Τρίτον το καθεστώς αποστρατείας των ΕΠΟΠ, το οποίο είναι εκτός των ρυθμίσεων ιεραρχίας και εξέλιξης που εισάγει ο νόμος ορίζει ότι οι υπαξιωματικοί επιστρατεύονται με τη συμπλήρωση του 50ου έτους, ενώ θεμελιώνουν δικαίωμα σύνταξης εφόσον έχουν συμπληρώσει το 60ο έτος της ηλικίας τους ή 40 έτη συντάξιμης υπηρεσίας. Είναι μια κατάσταση που δεν μπορεί να μείνει ως έχει. Είναι περισσότερο κοινωνικό παρά στρατιωτικό θέμα. Το συζητήσαμε και είμαστε όλοι σύμφωνοι πως θα πρέπει να ρυθμισθεί το ταχύτερο δυνατό το θέμα αυτό.

Τέταρτον η βαθμολογική και μισθολογική αποκατάσταση Αξιωματικών Ειδικών Καταστάσεων Αποφοίτων Ανώτερων Στρατιωτικών Σχολών Υπαξιωματικών είναι, επίσης, ένα θέμα που δεν ρυθμίζεται. Με την παράγραφο ε, του άρθρου 23, του ν.3883/2010 οι καταληκτικοί βαθμοί είναι Ταξίαρχου υπηρεσίας γραφείου από ΑΣΕΥ, Συνταγματάρχη ελαφρώς υπηρεσίας από ΑΣΕΥ, Λοχαγού υπηρεσία γραφείο μόνο από ΑΣΥ και Υπολοχαγού ελαφράς υπηρεσίας μόνο ΣΥΠ, δηλαδή δύο βαθμοί κάτω από τους ομολόγους κανονικής εξέλιξης οι αξιωματικοί προερχόμενοι από τα ΑΣΕΥ, ενώ οι προερχόμενοι από τις Ανώτερες Σχολές Υπαξιωματικών τρεις βαθμοί κατά τρεις βαθμοί κάτω.

Να προσθέσω ότι με νόμο ο οποίος είχε ψηφισθεί επί ΣΥΡΙΖΑ, το 2019, λίγο πριν από τις εκλογές, οι εθελοντές του ν.4445/1974 και οι εθελόντριες του ν.705/1977, οι οποίοι είχαν περιέλθει στις ειδικές καταστάσεις, έχουν τη δυνατότητα να αποστρατεύονται συνταγματάρχες σε υπηρεσίες γραφείου και οι συνταγματάρχες ελαφράς υπηρεσίας. Είναι σε όλους κατανοητό ότι έχει δημιουργηθεί μια άδικη μεταχείριση σε βάρος των αξιωματικών, προερχόμενων από τις Ανώτερες Στρατιωτικές Σχολές Υπαξιωματικών. Να πούμε ότι και η Απόφαση 1578/2021 του Εφετείου Αθηνών έχει δικαιώσει όσους προσφύγουν στα δικαστήρια, ακυρώνοντας το Προεδρικό Διάταγμα που τους έκρινε διατηρητέους, σε βάση της ισχύουσας νομοθεσίας του άρθρου 23 του ν.3883/2010.

Θεωρώ ότι αυτός δεν είναι ο σωστός δρόμος. Εμείς πρέπει να δώσουμε τη λύση και όχι τα δικαστήρια. Μια πρόταση είναι να δίνεται η δυνατότητα στους αξιωματικούς, από τις Ανώτατες Στρατιωτικές Σχολές Υπαξιωματικών, να έχουν τον καταληκτικό βαθμό του Ταγματάρχη, για τους σε υπηρεσίες γραφείου, και λοχαγού για τους ελαφράς υπηρεσίας –δηλαδή, δύο βαθμούς κάτω από τους ομολόγους τους, όπως και οι αξιωματικοί από τον Α.Σ.Ε.Ι.

Πέμπτο. Η βαθμολογική εξέλιξη αξιωματικών αποφοίτων Σχολών Υπαξιωματικών, κρινόμενων με το ν.2439/1996. Οι αξιωματικοί που προέρχονται από αυτές τις Σχολές Α.Σ.Σ.Υ., οι οποίοι κρίνονται με το ν.2439/2010 –δηλαδή, οι εισαχθέντες τα έτη 1988, 1989 και 1990 - έχουν θιγεί ιεραρχικά από την αποκατάσταση των εθελοντών του ν.445/1974 και των εθελοντριών του ν.705/1977, η οποία έγινε με το άρθρο 18, παράγραφος 26 του ν.4407/2016, όπως τροποποιήθηκε με το άρθρο 32, παράγραφος 16 του ν.4609/2019. Και αυτό, διότι προήχθησαν, αναδρομικά, στο βαθμό του ταγματάρχη, οι εθελοντές και εθελόντριες, χωρίς να είναι απόφοιτοι Ανωτέρων Στρατιωτικών Σχολών. Η συνέπεια ήταν οι αξιωματικοί, από Ανώτερες Στρατιωτικές Σχολές Υπαξιωματικών, να τεθούν νεότεροι ιεραρχικά και κατώτεροι σε βαθμό. Και, κατ’ αυτόν τον τρόπο, να διαταραχθεί η ιεραρχία επειδή αναφέρθηκε ότι είναι ένας μικρός αριθμός αυτοί που θίγονται, πρέπει να σας πω ότι - και στις τρεις τάξεις Στρατού, Ναυτικού και Αεροπορίας- είναι περί τους 2000 και περισσότερους αξιωματικούς.

Κατά συνέπεια, προκειμένου να επέλθει δικαιοσύνη και να αποκατασταθεί η ιεραρχία, απαιτούνται δύο παρεμβάσεις στο νόμο:

Η πρώτη παρέμβαση αφορά στην εισαγωγή νέας παραγράφου 2 στο άρθρο 37 του ν.4494/20 όπως παρακάτω: «Οι προερχόμενοι αξιωματικοί από Ανώτερες Στρατιωτικές Σχολές Υπαξιωματικών, που εντάσσονται στις διατάξεις της ανωτέρου παραγράφου 1 και οι οποίοι συμπλήρωσαν 25ετή πραγματική υπηρεσία έως 31.12.2015, κρίνονται για προαγωγή στον επόμενο βαθμό, με τη συμπλήρωση του ελάχιστου απαραίτητου χρόνου παραμονής της παραγράφου 1δ του άρθρου 5 του ν.2439/1996 και εάν κριθούν προαχθέοι, προάγονται, ανεξαρτήτως της ύπαρξης κενών οργανικών θέσεων. Για τους αξιωματικούς, που αποκτούν δικαίωμα αναδρομικής βαθμολογικής προαγωγής, δεν γεννάται δικαίωμα αναδρομικής καταβολής των αντίστοιχων αποδοχών».

Η δεύτερη παρέμβαση αφορά στην αντικατάσταση της παραγράφου 13α του άρθρου 36 του ν.3883/2010, όπως παρακάτω: «13α. Πέραν των καθορισμένων στην περίπτωση γ της παραγράφου 13, οι αξιωματικοί της περίπτωσης 5 της παραγράφου β του άρθρου 2 είναι και νεότεροι των ομοιοβάθμων τους, που προέρχονται από ΑΣΣΥ, ανεξάρτητα από την ημερομηνία κτήσης του βαθμού».

Κύριε Υπουργέ, γνωρίζω ότι το θέμα σάς έχει απασχολήσει και το έχουμε συζητήσει και ότι ετοιμάζετε διορθωτικές κινήσεις. Όμως, χρειάζονται δύο παρεμβάσεις και όχι μία. Διότι η μία, χωρίς την άλλη, δεν λύνει το θέμα. Και σας παρακαλώ να μη σταθούμε σε οικονομικό αποτύπωμα, το οποίο -εκτός του ότι είναι ελάχιστο- δημιουργείται κατ’ έτος και όχι συνολικά.

Κλείνοντας τη δεύτερη, κατ’ άρθρο, τοποθέτησή μου, επιγραμματικά θα πω ότι το νομοσχέδιο ρυθμίζει πολλά θέματα και καλά. Αλλά, θα πρέπει, όμως, να ρυθμιστούν και τα 5 προηγούμενα θέματα που ανέφερα.

Σας ευχαριστώ πάρα πολύ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Και εμείς ευχαριστούμε τον Εισηγητή της Πλειοψηφίας κύριο Μανωλάκο.

Το λόγο έχει ο Εισηγητής της Μειοψηφίας κ. Τσίπρας.

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας)**: Κύριε Πρόεδρε, νομίζω θα ήταν λίγο πιο παραγωγική η λειτουργία, αν ο Υπουργός είχε την καλοσύνη να επαναλάβει ποια βασικά σημεία προτίθεται να κάνει δεκτά από αιτήματα που έχουν τεθεί, έστω και με τίτλους. Τα γνωρίζουμε ποια είναι. Για να μην επαναλαμβανόμαστε, αν έχει κάνει κάτι δεκτό τις τελευταίες δύο μέρες, δηλαδή συνεδριάσεις.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής)**: Το λόγο έχει ο κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Επειδή, όπως γνωρίζετε, λόγω των άλλων πολύ δυσάρεστων, η συζήτηση στην Ολομέλεια μετατίθεται για τη Δευτέρα που μας έρχεται. Έχουμε τρεις περίπου μέρες για να δούμε ακόμα πιο διεξοδικά τι μπορούμε να αλλάξουμε, τι μπορούμε να διορθώσουμε από τα θέματα που τέθηκαν και έχουν κάποια λογική βάση, ασφαλώς, μέσα στα πολλά που τέθηκαν. Αλλά επιτρέψτε μου να σας απαριθμήσω με μικρό σχολιασμό, κάποια από τα άρθρα επί των οποίων έχουμε δεχθεί κατ’ αρχάς και προτιθέμεθα να εισαγάγουμε κάποιες αλλαγές.

Το άρθρο 16, λοιπόν, για την κράτηση 1% υπέρ του ΝΙΜΤΣ αποσύρεται, δεν θα υπάρχει αυτή η κράτηση. Είναι εύλογη η λογική να αποσυρθεί. Στο άρθρο 20 για τις λέσχες προστίθεται εδάφιο που διασαφηνίζει ότι οι πολιτικοί υπάλληλοι θα κάνουν χρήση των λεσχών χωρίς να πληρώνουν συνδρομή. Είναι μικρή προσθήκη, βελτίωση, αλλά νομίζω πρέπει να αποσαφηνιστεί και αυτό για τους πολιτικούς υπαλλήλους, που δεν θα πληρώνουν, όπως και οι απόστρατοι, από δω και πέρα συνδρομή για να κάνουν χρήση των λεσχών.

Στο άρθρο 22 για την εκτέλεση συνταγών από ΕΟΠΥΥ, το Υπουργείου Υγείας απάντησε αρνητικά, όσον αφορά την απάλειψη της λέξης «δύναται», με το αιτιολογικό ότι παρόμοια ρύθμιση έχει εισαχθεί και σε νομοσχέδιο του Υπουργείου Ναυτιλίας για τα στελέχη του Λιμενικού Σώματος. Πλην όμως, το εξετάζουμε να το κάνουμε δεκτό, παρά το γεγονός ότι θα υπάρχει μία ασυμφωνία με το νομοθετικό αντικείμενο που ρυθμίζεται κατά τον ίδιο τρόπο, δηλαδή η εκτέλεση συνταγών από τον ΕΟΠΥΥ για τα στελέχη. Μέχρι τη Δευτέρα θα αποφασίσουμε αν θα το κάνουμε, παρά τις σχετικές αντιρρήσεις του Υπουργείου Υγείας. Ασφαλώς, καταγράφηκαν οι ενστάσεις.

Στο άρθρο 35, οι μειώσεις του ν.4097/2012, η κατάργηση μάλλον των μειώσεων αυτών, όπως σας είπα, σε συνεννόηση με το Υπουργείο Οικονομικών, καταβάλλεται προσπάθεια ώστε, η κατάργηση των μειώσεων να επέλθει από 1.1.2021, να συμπεριληφθεί δηλαδή και το έτος 2021 στην αναδρομικότητα της εφαρμογής αυτής της διάταξης. Θυμίζω έχει περιληφθεί το έτος 2022. Για να γίνει αυτό πρέπει να υπάρξει μία, καταρχάς, συνεννόηση με το Υπουργείο Οικονομικών, εφόσον οι διοικήσεις των μετοχικών ταμείων δεν έχουν αντίρρηση και με βάση τα αποθεματικά τους, δηλαδή την οικονομική τους δυνατότητα, όντως δεν έχουν αντίρρηση.

Στο άρθρο 50 διαγράφεται η λέξη «εσωτερικού», προκειμένου να περιλαμβάνουν οι πρόνοιες του άρθρου και τις μεταθέσεις εξωτερικού. Στο άρθρο 55 για την αυτεπάγγελτη μεταφορά, μετάταξη με την παλιά φρασεολογία, των στρατευσίμων στο Πολεμικό Ναυτικό, συμπεριλαμβάνονται και οι πτυχιούχοι ναυπηγοί, όπως είναι λογικό και επόμενο. Όσον αφορά μία διάταξη σχετική με τις διατάξεις για την Εθνοφυλακή, άρθρο 62, παρά τις αντιρρήσεις του Υπουργείου Κλιματικής Αλλαγής, νομίζω είναι εύλογο να γίνει μια προσθήκη ως προς την αποστολή της Εθνοφυλακής ότι προστίθεται η συμμετοχή των εθνοφυλάκων στην αντιμετώπιση έκτακτων αναγκών από καταστροφές που προκύπτουν από έκτακτα κλιματικά φαινόμενα ή φυσικές καταστροφές και αυτό προτιθέμεθα να το φέρουμε.

Ένα τελευταίο. Η ιεραρχική σχέση μεταξύ των αξιωματικών ΑΣΣΥ και των μόνιμο ποιηθέντων εθελοντών έτσι ώστε να μην αδικούνται αν θέλετε η ΑΣΣΥ αξιωματικοί έναντι των μόνιμο ποιηθέντων εθελοντών, θα αποτελέσει άρθρο στην τροπολογία που έχει αποσταλεί στη Γενική Γραμματεία Νομοθετικού Έργου και προτιθέμεθα να την εισαγάγουμε στην Ολομέλεια. Επίσης, στην Ολομέλεια θα εισαχθούν τροπολογίες που έχουν να κάνουν με την παράταση του προγράμματος ναυπήγησης των πυραυλακάτων στα Ναυπηγεία Ελευσίνας, το πρόγραμμα μεταξύ εργαζομένων και Πολεμικού Ναυτικού, για ένα εξάμηνο δεδομένου ότι μεσολαβεί και ο χρόνος των εκλογών και δεν είμαστε τότε για να προσπαθούμε να εξεύρουμε άγουμε χώρο και τρόπο να εισάγουμε την τροπολογία, αφού δεν θα πραγματοποιεί εργασίες η Βουλή όπως ξέρετε. Άπαξ και διαλυθεί για τις εκλογές και επομένως η παράταση αυτή θα καταλάβει ένα εξάμηνο.

Ενημερωτικά σας λέω ότι παράλληλα, ένα εξάμηνο επίκειται η συζήτηση για το σχέδιο εξυγίανσης από το αρμόδιο δικαστήριο. Θα γίνει μέσα στο Φεβρουάριο όπως πληροφορούμαστε, αν απορριφθεί θα χρειαστούν πολλά χρόνια όχι ένα εάν, όμως, γίνει δεκτή, αμέσως ανοίγει ο δρόμος για την πραγματοποίηση στην ουσία της επένδυσης. Επομένως, επειδή τον Φεβρουάριο συζητείται θα πάρει κάνα δυο μήνες για να βγει η απόφαση ελπίζω το συντομότερο δυνατόν, βάζουμε ένα εξάμηνο και είμαστε καλυμμένοι και κυρίως καλυμμένοι είναι οι εργαζόμενοι.

Ενημερωτικά σας λέω ότι για τα Ναυπηγεία Σκαραμαγκά, αυτές τις μέρες θα γίνει μια σύσκεψη όταν επιτρέψει το πρόγραμμα μεταξύ του επενδυτή του κυρίου Προκοπίου, του Υπουργείου μάλλον με αντιπροσωπεία των εργαζομένων οι οποίοι ευλόγως ανησυχεί, για να δούμε πώς θα παρατείνουμε για ένα ή δύο ή τρεις μήνες τις συμβάσεις τους, με τι μορφή, προκειμένου να ολοκληρωθεί και η μετάβαση πλέον στο νέο ιδιοκτησιακό καθεστώς. Δεν θέλουμε να μείνουν ανοιχτοί ούτε μία μέρα ει δυνατόν και έργο υπάρχει για τους εργαζόμενους στα Ναυπηγεία Σκαραμαγκά. Αυτό σας το λέω ενημερωτικά, δεν έχει καμία σχέση με το υπό συζήτηση νομοσχέδιο αλλά αφού σε αυτό εισάγεται η τροπολογία για τα Ναυπηγεία Ελευσίνας να το πούμε και αυτό.

Τέλος, θα υπάρξει και η είσοδος στην Ολομέλεια προς ψήφιση της τροπολογίας για τα επιδόματα ειδικών αποστολών πλεύσιμα, πληρωμάτων δηλαδή αποστολή και λοιπών επιδομάτων ειδικών αποστολών.

Στην Ολομέλεια θα εισαχθεί η τροπολογία προς ψήφιση. Όσον αφορά τα ζητήματα που έχουν να κάνουν με την Ελληνική Αστυνομία, είχα πει εδώ σε προηγούμενη συζήτηση ότι η διεύρυνση της σύνθεσης του μετοχικού ταμείου με ένα πρόσωπο που προέρχεται από τις τάξεις της Ελληνικής Αστυνομίας, γίνεται αν θέλετε με κάποιο αντάλλαγμα, το ότι θα εισρεύσουν πόροι από την Ελληνική Αστυνομία στο Μετοχικό Ταμείο Στρατού και αυτοί θα προέρχονται από μία κράτηση επί του συνόλου των κλήσεων για τροχαίες παραβάσεις. Δεν νομίζω ότι αυτό έχει να κάνει με τον όγκο των κλήσεων που θα κοπούν από εδώ και πέρα από την τροχαία -ασφαλώς όχι- αλλά αυτήν την στιγμή γίνεται μια διαπραγμάτευση ώστε το ποσοστό αυτό, κατά την άποψη του Υπουργείου Εθνικής Άμυνας και των Γενικών Επιτελείων, να ανέρχεται στο 68% δεδομένου ότι η μεγάλη πλειοψηφία των αστυνομικών επιλέγουν το Μετοχικό Ταμείο Στρατού.

Είναι μια διαπραγμάτευση η οποία γίνεται αυτή τη στιγμή είναι στην τελική της φάση με την Ελληνική Αστυνομία και την ηγεσία του Υπουργείου Προστασίας του Πολίτη και θα εισαχθεί σε νομοσχέδιο του Υπουργείου Προστασίας του Πολίτη. Αυτά μπορώ να σας πω για την ώρα. Αυτά ήταν τα ζητήματα επί των οποίων έχουμε δεχθεί να φέρουμε κάποιες αλλαγές.

Ασφαλώς δεν θα κάνουμε καμία σαρωτική αλλαγή ή μεταρρύθμιση στα σταδιοδρομικά. Συμφωνώ ότι θα χρειαστούν άλλες παρεμβάσεις πιο συνολικές, πιο σφιχτές ως προς το αντικείμενο, που πραγματεύονται τα σταδιοδρομικά αμιγώς. Αυτές ήταν οι βελτιώσεις που θα φέρουμε και περιμένουμε όπως σας είπα μέχρι την Ολομέλεια για να δούμε και αυτές τις τροπολογίες.

Επί του παρόντος αυτά. Σας ευχαριστώ για την συζήτηση. Δεν έχω σκοπό να κάνω άλλη τοποθέτηση. Ήταν εξάλλου δύσκολη η μέρα σήμερα. Αύριο θα είναι λιγότερο δύσκολη, αλλά προσβλέπουμε σε μία συζήτηση στην Ολομέλεια την Δευτέρα για να καταλήξουμε και στην τελική μορφή του νομοσχεδίου.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ (Αντιπρόεδρος της Επιτροπής)**: Ευχαριστούμε τον κύριο Νικόλαο Παναγιωτόπουλο.

Τον λόγο έχει ο κύριος Τσίπρας.

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας)**: Η μόνη σημαντική αλλαγή, από τα αρνητικά που έπρεπε να βγουν δηλαδή, αφορά το άρθρο για το ΝΙΜΙΤΣ.

Τα άρθρα 3 έως 14 παραμένουν ως έχουν, σχετικά με τη σύσταση ειδικών λογαριασμών για Στρατό Ξηράς και Αεροπορίας.

Για το ζήτημα του άρθρου 20 για τις λέσχες, υπάρχει ζήτημα και λειτουργίας των λεσχών. Δηλαδή, είτε πρέπει να στηριχθούν από κάπου, από κρατικό προϋπολογισμό, είτε πρέπει αυτοί που πηγαίνουν και σιτίζονται μέσα να τρώνε. Για τους απόστρατους; Δεν ξέρω αν είναι τιμητικό. Και αυτοί πρέπει να πληρώνουν, αλλά είναι ένα άλλο θέμα η βιωσιμότητα.

Το «δύναται» όπως είπατε, δεν βγαίνει.

**ΝΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Δεν θέλει το Υγείας, αλλά μπορεί να βγει.

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας)**: Η έκφραση «δύναται» είναι μια έκφραση που χρησιμοποιείται συχνά προερχόμενη από την Ευρωπαϊκή Ένωση για πολλά ζητήματα και είναι γνωστή μέθοδος για να μην γίνεται τίποτα.

Το άρθρο 35 είπαμε και χθες και προχθές ότι κανονικά πρέπει να ισχύσει από το 2016 με την ψήφιση του 4387/16. Είχατε δεσμευτεί όντως για 21. Τουλάχιστον, πάμε σε αυτό που είχατε δεσμευτεί, αλλά το δίκαιο είναι να πάει το 2016. Επειδή θέσατε ζήτημα αν κατάλαβα καλά τροπολογίας για τη συμμετοχή αστυνομικών στο Μετοχικό Ταμείο Στρατού.

**ΝΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Η διάταξη υπάρχει στο νομοσχέδιο για τη συμμετοχή στη σύνθεση του Δ.Σ.. Υπάρχει άλλο ζήτημα πού θα κάτσει τελικά η διαπραγμάτευση για τις επιπλέον εισφορές στο Ταμείο από κρατήσεις επί των κλήσεων της Τροχαίας. Αυτό θα έρθει στο μέλλον. Είναι, δηλαδή, στην τελική του ευθεία. Θα έρθει με τροπολογία.

**ΓΕΩΡΓΙΟΣ ΤΣΙΠΡΑΣ (Εισηγητής της Μειοψηφίας)**: Σε αυτήν την διάταξη δίκαιο είναι να συμμετέχουν και οι εκπρόσωποι των Υπαξιωματικών που μέχρι σήμερα δεν συμμετέχουν.

Για τα άλλα, δεν έχω να προσθέσω κάτι. Ισχύουν όσα έχουμε πει τις προηγούμενες δύο μέρες. Απλώς να επισημάνω για άλλη μια φορά το θέμα των ΕΠΟΠ. Δεν υπάρχει ζήτημα συμφωνίας άλλων Υπουργείων, Εργασίας ή Υπουργείο Οικονομικών. Εάν υπάρχει θέμα σε ότι αφορά το συνταξιοδοτικό, προφανώς η μελέτη μπορεί να γίνει το επόμενο διάστημα. Αυτήν την στιγμή έχουμε μπροστά μας το φλέγον πρόβλημα αυτών που απολύονται το 2023.

Άρα, μπορεί να υπάρξει καταρχάς μία προσωρινή παράταση να μην απολυθούν αυτοί οι άνθρωποι μέχρι να λυθεί τελεσίδικα το θέμα. Νομίζω όλοι αντιλαμβανόμαστε ότι είναι σοβαρό πρόβλημα. Δηλαδή, ένας φτάνει 50 χρόνων, δουλειά δεν έχει και δεν παίρνει και σύνταξη, μπορεί να έχει οικογένεια, τι γίνεται. Είναι ένα μεγάλο πρόβλημα που πρέπει με κάθε τρόπο να λυθεί. Εφόσον δεν υπάρχει σχεδιασμός επίλυσης, μετά από 3,5 χρόνια διακυβέρνησης της Νέας Δημοκρατίας, μπορεί να δοθεί μια παράταση. Να μην απολυθούν έως το 2023 μέχρι να έρθει ένα νομοσχέδιο ή μία τροπολογία που να επιλύει το πρόβλημα.

Δεν επιλύεται το ζήτημα των εθελοντών μακράς θητείας, που συνεχίζουν να αποζημιώνονται ως Ανθυπασπιστές αυτοί που έχουν γίνει εδώ και τρία χρόνια Ανθυπολοχαγοί και δεν επιλύεται και το πρόβλημα των ανθρώπων που έχουν την ατυχία να αποκτούν μια ασθένεια -ας το πούμε ανίατη - στο πώς αντιμετωπίζεται.

Το ξαναγυρνάμε δηλαδή πίσω. Από το 1973 είναι 50 χρόνια. Υπήρξε ρύθμιση επί κυβέρνησης ΣΥΡΙΖΑ που έλυνε το πρόβλημα αυτό. Δεν μας βοηθάει σε κάτι. Είναι παντελώς άδικη. Αυτοί οι άνθρωποι πρέπει να συνεχίζουν να έχουν μια ορισμένη εξέλιξη και να προσφέρουν από θέσεις που μπορούν να προσφέρουν.

Αυτά ήθελα να επισημάνω, σαν κυριότερα.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):**Τον λόγο έχει ο κ. Υπουργός.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Το είχα πει και χθες. Οι πρώτες αποστρατείες ΕΠ.ΟΠ. λαμβάνουν χώρα το 2024 και αφορούν δύο στελέχη του Πολεμικού Ναυτικού. Δεν έχουμε εφέτος. Το 2024 είναι οι πρώτες. Ο κύριος όγκος αρχίζει να προσμετράται από το 2025 και μετά. Είναι πλέον της τάξης μεγέθους εκατοντάδων. Αλλά είναι δύο του Πολεμικού Ναυτικού. Επομένως, ναι, πρέπει να αρχίσει η συζήτηση για να επιλυθεί αυτό το θέμα συνολικά. Το 2024 θα έχουμε, του χρόνου δηλαδή, τις πρώτες αποστρατείες. Καλό θα ήταν να έχουμε τελειώσει μέχρι τότε. Ναι, συμφωνώ. Αλλά κυρίως, ο κύριος όγκος έρχεται από το 2025 και μετά.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Συνεχίζεται η διαδικασία.

Τον λόγο έχει ο Ειδικός Αγορητής του Κινήματος Αλλαγής, κ. Βασίλειος Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):**Ευχαριστώ, κύριε Πρόεδρε.

Επιτρέψτε μου ένα σχόλιο για τη διαδικασία της δεύτερης ανάγνωσης που είναι γενικότερο και δεν αφορά μόνο τη σημερινή συνεδρίαση, τη δικιά μας. Να υπενθυμίσω ότι θεσπίστηκε το 2010, αν θυμάμαι καλά. Ούτως ώστε πριν να φτάσουμε στην Ολομέλεια να έχει γίνει μια ουσιαστική συζήτηση στις Επιτροπές, μετά την ουσιαστική συζήτηση επί των άρθρων και βέβαια επί της αρχής που είναι και η πρώτη συνεδρίαση που γίνεται. Να κατατίθενται οι προτάσεις από τους Βουλευτές της Επιτροπής και το Υπουργείο που έχει το σχετικό νομοσχέδιο να αναμορφώνει την Εισηγητική Έκθεση. Σύμφωνα με τις προτάσεις που αποδέχεται. Αυτό είναι μια ουσιαστική λειτουργία ούτως ώστε όταν φτάνουμε στην Ολομέλεια να έχει αποτυπωθεί η συνεννόηση και η σύνθεση, με τις απόψεις των Βουλευτών, του νομοσχεδίου. Εν μέρει άτυπα έχει γίνει, αλλά δεν το λέω για τη σημερινή συνεδρίαση. Δυστυχώς, είτε λόγω της πανδημίας, είτε λόγω του ότι έχουμε ξεχάσει τον ρόλο της β΄ ανάγνωσης αυτό έχει ατονήσει με τα χρόνια και χρειάζεται μια επανα διατύπωση. Πιθανόν και στον Κανονισμό, αλλά κυρίως, η Διάσκεψη των Προέδρων να το θέσει για να έχουμε περισσότερο καλό νομοθετικό έργο, μέσω της αξιοποίησης της β΄ ανάγνωσης. Η καλή νομοθέτηση είναι πάρα πολύ σημαντική.

Έτσι, λοιπόν, για το συγκεκριμένο νομοσχέδιο. Εμείς έχουμε διατυπώσει την πολιτική θέση ότι θα υπερψηφίσουμε πληθώρα άρθρων που συμφωνούμε. Που λύνουν ζητήματα και είναι σε θετική κατεύθυνση. Θα τοποθετηθούμε ακριβώς ένα-ένα κατά την ψήφισή του στην Ολομέλεια. Σε ορισμένα έχουμε ζητήσει νομοτεχνικές βελτιώσεις. Ένα-δύο ανακοίνωσε ήδη ο κ. Υπουργός και μετά από αυτές βεβαίως θα ψηφιστούν και τα συγκεκριμένα άρθρα και σε πολλά άρθρα έχουμε καταθέσει τροπολογίες. Έχουμε καταθέσει δύο τροπολογίες που περιλαμβάνουν. Η μία βελτιώσεις των διατάξεων του νομοσχεδίου, πέντε άρθρα και έχουμε καταθέσει και μία δεύτερη τροπολογία που αφορά θέματα που δεν περιλαμβάνονται στο νομοσχέδιο και είναι οκτώ άρθρα. Είναι από χθες στη διάθεση του Υπουργείου προκειμένου τη Δευτέρα να δούμε, εάν αποδέχεται κάποιες από αυτές;

Ήδη θα ξεκινήσω λέγοντας ότι η απόσυρση του άρθρου 16 είναι πάρα πολύ θετικό. Θέλει περισσότερο μελέτη σε σχέση με την λειτουργία του κυρίως Νοσοκομείου, τη βιωσιμότητα και λιγότερο με το να βρούμε έναν πόρο να καλύπτει πιθανόν κενά που υπάρχουν. Χωρίς να εξετάζουμε τα κενά αυτά γιατί υπάρχουν και πώς δημιουργούνται τα ελλείμματα.

Η δεύτερη τροποποίηση, που ανακοίνωσε ο Υπουργός για τις λέσχες, στις λέσχες είναι και το πρώτο άρθρο της μιας τροπολογίας που έχουμε καταθέσει. Είναι το άρθρο 20. Το πρώτο άρθρο της τροπολογίας μας, για το οποίο εμείς έχουμε προτείνει μία διατύπωση, κύριε Υπουργέ, που κάνει σαφέστατο το ποιοι συμμετέχουν στις λέσχες. Θα σας πω ένα παράδειγμα. Παραδείγματος χάριν, οι ΟΒΑ δεν είναι ευκρινές αν περιλαμβάνονται ή όχι στις λέσχες.

Κάναμε, λοιπόν, μια διατύπωση του άρθρου τέτοια, που έχει αυτούς που συμμετέχουν, που υπηρετούν στις φρουρές τις αντίστοιχες κ.τ.λ., τους πολιτικούς υπαλλήλους. Η τροποποίηση που κάνατε, δίνει το δικαίωμα στους πολιτικούς υπαλλήλους να μετέχουν χωρίς εισφορά όπως οι συνταξιούχοι. Ίσως θα έπρεπε να δούμε το συνολικό οικονομικό των λεσχών. Θετική είναι, πάντως, αλλά δείτε και τη διατύπωση που έχουμε κάνει εμείς, διότι δεν είναι ευκρινές ότι οι ΟΒΑ (Οπλίτες Βραχείας Ανακατάταξης) για παράδειγμα, να μπορούν να πηγαίνουν στις λέσχες.

Επίσης, είναι μεν σε θετική κατεύθυνση η αναδρομικότητα από 1.1.2021 και αναφέρομαι στο άρθρο 35, αλλά δεν λύνει το ζήτημα. Χρειάζεται να δούμε μήπως η αναδρομικότητα έπρεπε να είναι από το 2016.

Θετική και η διατύπωση που λέτε ότι επιδιώκετε για το άρθρο 62.

Τώρα, να πιάσω ένα - ένα τα άρθρα των τροπολογιών που έχουμε προτείνει εμείς, εκτός από το άρθρο 1 που αφορά το άρθρο 20 για τις λέσχες, για το οποίο αναφέρθηκα.

Το άρθρο 2 αφορά την τροποποίηση του άρθρου 26, που είναι οι ανακαλούμενοι αξιωματικοί για λόγους υγείας. Και εδώ προτείνουμε μια τροποποίηση της παραγράφου 6 του άρθρου 66 του νόμου 1400, προκειμένου να έχουμε μια ορθολογική και δίκαιη αντιμετώπιση.

Το άρθρο 3, είναι πρόταση τροποποίησης του άρθρου 29 του νομοσχεδίου, δίκαιος καθορισμός μερισματούχων. Προσθήκη άρθρου 23 Α’ στο Προεδρικό Διάταγμα της 10ης Μαΐου του 1926, είναι το σχετικό άρθρο του νομοσχεδίου. Εκτιμάται ότι αποτελεί μονόδρομο η αναλογική κατανομή των μεριδίων και η στήριξη των χαμηλοσυνταξιούχων μερισματούχων, κυρίως όσον αφορά στην κατανομή μεριδίων λόγω χαμηλής ανταποδοτικότητας στις κατηγορίες β’ και γ’. Για αυτό, προτείνουμε την τροποποίηση για δίκαιη κατανομή μεριδίων. Δίκαιο καθορισμό των μεριδίων.

Το άρθρο 4 της τροπολογίας μας, είναι η τροποποίηση του άρθρου 35, που αναφέρεται στην κατάργηση των μειώσεων του 4093/2012 για τα Μετοχικά Ταμεία Στρατού, Ναυτικού, Αεροπορίας και τους οικείους ειδικούς κλάδους.

Το άρθρο 5 της τροπολογίας μας, είναι η τροποποίηση του άρθρου 36, που αναφέρεται στην αναπροσαρμογή του καταβαλλόμενου ποσού στο Μετοχικό Ταμείο Στρατού λόγω τέλεσης γάμου. Όπως σας είπαμε και κατά την τοποθέτησή μας επί των άρθρων, θεωρούμε ότι είναι πολύ μεγάλο το ποσό με τα σημερινά δεδομένα.

Προχωρώ στην τροπολογία με τις διατάξεις, τα οκτώ άρθρα που αφορούν θέματα τα οποία δεν περιλαμβάνονται στο νομοσχέδιο. Προτείνουμε, λοιπόν, το άρθρο 1, την αναγνώριση επαγγελματικών δικαιωμάτων μηχανικού στους μηχανικούς αποφοίτους της Σχολής Ικάρων. Είναι επιβεβλημένο. Δεν γίνεται, δηλαδή, να μην αναγνωρίζονται τα επαγγελματικά δικαιώματα. Είναι υψηλής ειδίκευσης και νομίζω ότι χρειάζεται να κάνετε αποδεκτή αυτή την τροπολογία.

Το άρθρο 2 της τροπολογίας μας, αφορά το διπλασιασμό του χρόνου υπηρεσίας προσωπικού των Ενόπλων Δυνάμεων που υπηρετεί στις μονάδες εκστρατείας. Είναι πάρα πολύ σημαντικό ότι έχουμε την πενταετία, αλλά δεν πρέπει να εξισώνονται αυτοί που υπηρετούν σε οποιαδήποτε μονάδα με τη μονάδα εκστρατείας. Γι’ αυτό προτείνουμε μια επιπλέον πενταετία σε αυτούς που υπηρετούν στις μονάδες εκστρατείας.

Το άρθρο 3 της τροπολογίας μας αφορά την κάλυψη του συνόλου των ασφαλιστικών εισφορών, ασφαλισμένου και εργοδότη, από τον κρατικό προϋπολογισμό των στελεχών των Ενόπλων Δυνάμεων για την πρόωρη αποστρατεία συνταξιοδότησή τους με ευθύνη της Υπηρεσίας. Όταν αυτό γίνεται με ευθύνη της υπηρεσίας θεωρούμε ότι θα πρέπει η Υπηρεσία να αναλαμβάνει και το κόστος της απόφασής της. Άλλως, δεν έχει νόημα άλλος να αποφασίζει άλλος να πληρώνει. Να μην επεκταθώ, νομίζω γίνεται κατανοητό.

Άρθρο 4, τροποποίηση των ορίων ηλικίας αποστρατείας και συνταξιοδότησης ΕΠΟΠ. Είναι, πράγματι, όπως αναγνωρίσατε κι εσείς, ένα πολύ σημαντικό θέμα που δεν πρέπει να ρυθμιστεί την τελευταία στιγμή. Πρέπει να το δούμε σε σύντομο χρόνο. Εμείς έχουμε κάνει μια ολοκληρωμένη πρόταση. Δείτε την τροπολογία μας, κύριε Υπουργέ, ας τη δουν οι συνεργάτες σας, ας τη δουν οι ειδικοί. Θεωρούμε ότι είναι ώριμη αυτή η τροπολογία με το άρθρο 4 που, όπως σας είπα προηγουμένως, μπορεί να δώσει λύση και να μην περιμένουμε αργότερα.

Επειδή αφορά, όμως, συνταξιοδοτικό θέμα και γνωρίζω ότι δεν μπορεί να νομοθετηθεί εάν δεν έχουμε γνωμοδότηση και από το Ελεγκτικό Συνέδριο όσον αφορά την ασφάλιση ανθρώπων που εμπλέκεται το Δημόσιο - στον ιδιωτικό τομέα δεν απαιτείται, αλλά απαιτείται, όμως, για όλο το Δημόσιο - θα σας παρακαλούσα το άρθρο 4 της τροπολογίας μας που αφορά την τροποποίηση των ορίων που είναι καλά επεξεργασμένο, θα το δείτε με τους συνεργάτες σας, να αποσταλεί ως σχέδιο στο Ελεγκτικό Συνέδριο προκειμένου να γνωμοδοτήσει επ’ αυτού.

Εάν, κύριε Υπουργέ, το κάνετε αυτό, είναι πραγματικά σαν να αποδέχεστε άμεσα την ανάγκη άμεσης επίλυσης και να μην περιμένουμε την τελευταία στιγμή. Το Ελεγκτικό Συνέδριο πιθανόν να μας στείλει παρατηρήσεις επί του σχεδίου αυτού και να δούμε στη συνέχεια πώς βελτιώνεται. Άρα, είναι κάτι το οποίο θέλουμε, ανεξάρτητα από την αποδοχή ή μη τώρα, πολιτικά να γίνει αποδεκτό το πρόβλημα - το κάνατε ήδη - και να προωθήσουμε τη λύση του.

Το άρθρο 5 της τροπολογίας μας αφορά τη μισθολογική κατάταξη σπουδαστών Στρατιωτικών Σχολών. Σας έχουμε μια αναλυτική πρόταση για την μισθολογική κατάταξη για να αρθούν οι αδικίες και είναι ένα ζήτημα το οποίο το έχουμε ξανασυζητήσει, το έχουμε ξανά θέσει. Αναλυτική είναι η τροπολογία μας και δίνει λύση. Παρακαλούμε να γίνει δεκτή.

Άρθρο 6 της τροπολογίας, μετονομασία της Σχολής Μονίμων Υπαξιωματικών Αεροπορίας. Το ζητούν οι πάντες, δεν υπάρχει λόγος να το αρνηθούμε! Δεν έχει οικονομικό κόστος, αντίθετα έχει πολλά συν η μετονομασία αυτή και για την ίδια τη Σχολή και τους απόφοιτους, αλλά και γενικότερα για τις Ένοπλες Δυνάμεις.

Το άρθρο 7 αφορά την κατάργηση της υποχρεωτικής εγγραφής των συνδρομών υπέρ Ενώσεων Αποστράτων Αξιωματικών. Όπως σας είπα και στην τοποθέτησή μου επί των άρθρων, σε όλο το δημόσιο βίο έχει καταργηθεί η υποχρεωτική εγγραφή σε συλλόγους, σωματεία, νομικά πρόσωπα δημοσίου δικαίου, ακόμα και αυτά τα οποία θεωρούνται σύμβουλοι του κράτους όπως το Τεχνικό Επιμελητήριο, το ΓΕΩΤΕΕ και το Οικονομικό Επιμελητήριο. Επομένως, συνειδητά, νομίζω, και δεν υπάρχει κανένα θέμα και οι αξιωματικοί, οι απόστρατοι των Ενόπλων Δυνάμεων θα συμμετέχουν χωρίς να χρειάζεται αυτό να είναι υποχρεωτικό δια του νόμου.

Τέλος, έχουμε, βέβαια, το άρθρο 8 που αφορά την Επιτροπή Εισφορών ΝΙΜΤΣ Μετοχικού Ταμείου Αεροπορίας.

Είναι ένα σύνολο δεκατριών τροπολογιών. Οι πέντε αφορούν σχετικά με το νομοσχέδιο άρθρα και βελτίωση τους και οι οκτώ αφορούν θέματα που δεν περιλαμβάνονται στο νομοσχέδιο. Θεωρούμε ότι θα είναι στην κατεύθυνση της ολοκλήρωσης του σκοπού του νομοσχεδίου η αποδοχή κάποιων από τα θέματα που εμείς θέτουμε με τις τροπολογίες και αυτό το λέω διότι, έχουμε δηλώσει ότι επιφυλασσόμαστε για την Ολομέλεια για να τοποθετηθούμε επί της αρχής, κατά πόσο εκπληρώνει τον σκοπό του το νομοσχέδιο και βεβαίως, επί των άρθρων, με τη δέσμευση ότι είναι θετικό θα ψηφιστεί, ενώ ότι θεωρούμε ότι δεν είναι ολοκληρωμένο δε θα ψηφιστεί με την ανάλογη τοποθέτηση.

Τέλος, το θέμα με τον ν. 3883 μόνο στους αποφοίτους του ΑΣΣΥ σταματάει τη βαθμολογική εξέλιξη στο βαθμό του Υπολοχαγού και της ελαφράς υπηρεσίας και Λοχαγού για τις υπηρεσίες γραφείου. Για όλους τους άλλους δεν υπήρξε καμία διαφοροποίηση. Είναι μια παρατήρηση που κάνουμε. Αφορά τη βαθμολογική εξέλιξη των ΑΣΣΥ ειδικών καταστάσεων που θα πρέπει να εξεταστεί στα πλαίσια της αποκατάστασης και για τα επόμενα θέματα.

Είναι η επίλυση του ιεραρχικού προβλήματος που αφορά τους αποφοίτους ΑΣΣΥ του νόμου 2439 του 1996, όπως διατυπώθηκε με το άρθρο 32 του ν. 4609/2019. Σε αυτό το θέμα που θέτουν και οι ίδιοι, η Νέα Δημοκρατία το είχε καταψηφίσει και είχατε υποσχεθεί στους θιγόμενους την αποκατάσταση τους με την διακυβέρνηση σας. Οπότε, νομίζω ότι τριάμισι χρόνια είναι αρκετά και η αποκατάσταση αυτή πρέπει να γίνει. Αν ένα λάθος για να διορθωθεί χρειάζεται περισσότερο από τριάμισι χρόνια, τότε τι να πω;

Φαντάζομαι ότι θα συμφωνήσει και ο κ. Τσίπρας, παρότι ότι είχε μια αρρυθμία η διάταξη αυτή το 2019. Νομίζω πρέπει να γίνει η διόρθωση. Αυτά συμβαίνουν και εκ των υστέρων πολλές φορές βλέπουμε ότι κάτι ήταν λάθος που πρέπει να διορθωθεί.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Το λόγο έχει ο κ. Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής του Κομμουνιστικού Κόμματος Ελλάδας):** Βρισκόμαστε στο τέλος της επεξεργασίας. Ακολουθεί η Ολομέλεια και μπαίνει ένα ερώτημα. Είδαμε τα άρθρα, τα σχολιάσαμε, ακούσαμε τους φορείς, ακούσαμε κάποιες μικρό αλλαγές από πλευράς του κ. Υπουργού. Μπαίνει ένα ερώτημα, όμως. Μετά από όλα αυτά αλλάζει ο χαρακτήρας των Ενόπλων Δυνάμεων; Όχι. Είναι Ένοπλες Δυνάμεις, μιλάμε για το προσωπικό Ενόπλων Δυνάμεων που ένα συντριπτικό ποσοστό της ισχύος του δεν απευθύνεται στην υπεράσπιση συνόρων και κυριαρχικών δικαιωμάτων.

Είναι Ένοπλες Δυνάμεις που είναι ενταγμένες στους σχεδιασμούς του ΝΑΤΟ και της εξυπηρέτησης των επιχειρησιακών τους σχεδίων. Δεν είναι τυχαίο ότι αυτή τη στιγμή τροφοδοτείται η πολεμική μηχανή στην Ουκρανία από πυρομαχικά και οπλικά συστήματα των δικών μας Ενόπλων Δυνάμεων. Απώλεια ισχύος είναι αυτό, αλλά τώρα συμμετέχουμε και με τμήματα σαν αυτά που υπάρχουν στη Βουλγαρία, στον σχεδιασμό περικύκλωσης της Ρωσίας, όπως απαιτεί το ΝΑΤΟ για τα συμφέροντά του και οι Ηνωμένες Πολιτείες της Αμερικής. Να μιλήσουμε και για τα πολύτιμα και πανάκριβα πολεμικά αεροσκάφη που φυλάνε τους ουρανούς των Βαλκανίων. Από τι τους φυλάνε;

Δεύτερον, συζητήσαμε για τα νοσοκομεία ό,τι συζητήσαμε και ότι υιοθετήθηκε και θα υιοθετηθεί, θα αλλάξει την τραγική πραγματικότητα όσων προσεγγίζουν τους χώρους των στρατιωτικών νοσοκομείων;

Μιλάω, κυρίως για τους απόστρατους και το νοσοκομείο ΝΙΜΙΤΣ.

Μιλήσαμε και για τους χρόνους προγραμματισμού επεμβάσεων και για το κόστος της ιατροφαρμακευτικής περίθαλψης, αλλά εγώ θα σας πω ακόμα και για τις συνθήκες νοσηλείας, παρότι οι ίδιοι οι εργαζόμενοι εκεί μέσα, όπως το ιατρονοσηλευτικό προσωπικό, κάνουν ότι μπορούν για να βελτιώσουν αυτή την κατάσταση. Υπό χρηματοδότηση και υπό στελέχωση, μία ταυτότητα ίδια, που ταλανίζει και τον κόσμο εκεί έξω και δεν είναι μόνο τα στρατιωτικά νοσοκομεία. Άρα, λοιπόν, τι καταφέραμε; Να πούμε ότι πραγματικά νομοθετήσαμε. Για την ιεραρχία και την εξέλιξη λήφθηκαν κάποια μέτρα. Η ουσία λύθηκε;

Όχι. Υπάρχει μία ασύλληπτη πανσπερμία προέλευσης στελεχών των Ενόπλων Δυνάμεων η οποία όμως, αυτή η πανσπερμία έχει συγκεκριμένα χαρακτηριστικά διότι, προσελήφθησαν με θολά καθεστώτα, προσελήφθησαν με μία εξέλιξη η οποία δεν ήταν ξεκαθαρισμένη. Επίσης, ήταν θολός ακόμα και ο τερματισμός της καριέρας τους, όπως, πότε και με ποιες προϋποθέσεις και ενώ αυτοί οι άνθρωποι βιοπορίζονται από αυτήν την διαδικασία, βγαίνει στην πραγματικότητα ότι υπάρχουν τεράστια κενά που τους κάνουν τη ζωή δύσκολη. Λύθηκαν αυτά τα προβλήματα; Όχι. Γιατί; Άλλα τους έταξαν και άλλα προκύπτουν. Έρχεται τώρα ένα νομοσχέδιο, περίμεναν ότι αυτές «τις πομπές» που βιώνουνε θα τους τις έλυνε, αλλά δεν τους έχει λύσει τίποτε ή τους έλυσε τα ελάχιστα.

Μία ευκαιριακή απόλυτα αντιμετώπιση και δυστυχώς, το καθεστώς της εκμετάλλευσης των προβλημάτων που βιώνουν αυτοί οι άνθρωποι που τους οδηγούσαν στο παρελθόν στα πολιτικά γραφεία για να εκλιπαρήσουν γονυπετής «λύστε μου το πρόβλημα», δυστυχώς, παραμένει, πελατειακές σχέσεις, εύκολη για εκμετάλλευση άνθρωποι.

Βέβαια, να τονίσουμε εδώ πέρα ότι τον όγκο των βασικών προβλημάτων από αυτόν που βιώνουν τα στελέχη όσον αφορά την ιεραρχία και την εξέλιξη, που έχει και αντίκτυπο και στα μέλη των οικογενειών τους, τον τραβάνε τα χαμηλόβαθμα στελέχη, που είναι οι απόφοιτοι των Σχολών Υπαξιωματικών, είναι οι οπλίτες πενταετούς υπηρεσίας (ΕΠΥ), είναι οι ομιλητές βραχείας ανακατάταξης, είναι οι επαγγελματίες οπλίτες και εκεί είναι και η μάζα - ο τεράστιος όγκος των στελεχών των Ενόπλων Δυνάμεων και πάνε «από τον Άννα στον Καϊάφα» και πάνω από το Υπουργείο Εθνικής Άμυνας στο Υπουργείο Οικονομικών και βρίσκονται σε ένα παιχνίδι πινγκ - πονγκ και δεν ξέρουν πού πατάνε και πού βρίσκονται διότι, η καθημερινότητά τους είναι πάρα πολύ άσχημη.

Για τις λέσχες, να πληρώνουν οι μεν και να μην πληρώνονται οι δε. Να μην πληρώνει κανένας. Να μην πληρώνει κανένας και δεν είναι λαϊκίστικη η πρόταση μας, ήδη πληρώνουν πάρα πολλά και γνωρίζουμε ότι τα στελέχη αυτή τη στιγμή των Ενόπλων Δυνάμεων από τις μεταθέσεις και από τις μετακινήσεις και από το ότι αναγκάζονται να μην μπορούν να δουλέψουν το ένα από τα δύο μέλη των οικογενειών όταν μετακινείται το άλλο για να κρατήσουν και μια οικογένεια ενωμένη, την καθημερινότητά τους τη γνωρίζουμε πάρα πολύ καλά, οι λέσχες είναι πραγματικά ένα αποκούμπι, ειδικά σε μέρη έξω από μεγάλα αστικά κέντρα. Δεν υπάρχει λέξη για τους στρατιώτες. Οι στρατιώτες τι είναι, τραβάμε ένα χ; Τελειώσαμε, αν το 8,7 θα το κάνουμε ευρώ το μήνα ή θα το κάνουμε 30;

Δεν σας άκουσα, κύριε Υπουργέ;

Θέλω να πω το εξής: Αυτήν την στιγμή και οι στρατιώτες και οι οικογένειές τους είναι αναγκασμένοι να αποταμιεύουν πριν πάει ο στρατιώτης να κάνει τη θητεία του, για να μπορέσουν να ανταπεξέλθουν και όταν λέμε να αποταμιεύουν, αναφερόμεθα σε χιλιάδες ευρώ για να μπορέσουμε να τα βγάλουμε πέρα.

Για τις γυναίκες. Υπάρχουν χιλιάδες γυναίκες, οι οποίες υπηρετούν αυτή τη στιγμή στις Ένοπλες Δυνάμεις, ως υπαξιωματικοί ή αξιωματικοί.

Δεν υπάρχει καμία απολύτως πρόβλεψη εκτός από το ότι κάπου προβλέπεται σε ένα άρθρο εθελοντικά να συμμετάσχουν στην Εθνοφυλακή. Δεν είναι ένας ιδιαίτερος κλάδος εργαζομένων αυτήν την στιγμή σε αυτόν τον χώρο;

Μίλησα για Εθνοφυλακή. Εμείς από την πρώτη στιγμή εκφράσαμε την αντίρρησή μας σε αυτόν τον θεσμό, γιατί είναι ένας θεσμός με πολύ θολή αποστολή. Εκτός και από το ότι η αποστολή του δεν είναι ξεκάθαρη, ούτε στον καιρό της ειρήνης, ούτε στον καιρό του πολέμου, επιπλέον συνδέεται και με πολύ άσχημες μνήμες τις οποίες κουβαλάει ο Ελληνικός λαός. Η Εθνοφυλακή κάποια χρόνια πριν ήταν τα αλήστου μνήμης ΤΕΑ, ήταν οι μονάδες «Μάηδες» που έλεγε κοσμάκης, ήταν τα ΜΑΔ τα οποία πραγματικά τσάκισαν την επαρχία τα πρώτα μεταπολεμικά χρόνια. Με την ευκαιρία της Εθνοφυλακής που είναι ένα οργανικό κομμάτι και το κατανοούμε, ίσως παίζει σημαντικότερο ρόλο στα νησιά. Γιατί τώρα αρχίζει να μια καλλιεργείται μια απαίτηση να γίνει η χωροφυλακή και στα αστικά κέντρα. Τι να κάνει η Εθνοφυλακή στην Αθήνα, στη Θεσσαλονίκη, στην Πάτρα; Να κάνει τι; Αρχίζει και διαμορφώνεται και ένα τέτοιο κλίμα.

Η Εθνοφυλακή για εμάς είναι ένας θεσμός που στεκόμαστε απέναντι του. Συγχέεται και δεν συγχέεται τυχαία και με τις εφεδροπολεμικές ενώσεις. Τα ακούσαμε μάλιστα και από τον εκπρόσωπο των αποφοίτων της Σχολής Εφέδρων Αξιωματικών του Ηρακλείου, ο οποίος μίλησε για αυτές τις ενώσεις. Είδαμε και υπουργούς των κυβερνήσεων και της Νέας Δημοκρατίας και του Σύριζα, τον κύριο Καμμένο, να τους αγκαλιάζουν, να τους βάζουν μέσα στα στρατόπεδα. Γνωρίζουμε από την άλλη μεριά όμως, ότι είναι και πλατφόρμες που ανθούν εκεί μέσα λουλούδια τύπου κασιδιαρέων και όλων των άλλων οι οποίοι στελέχωσαν τη Χρυσή Αυγή.

Άφησα τελευταίο ένα κομμάτι, το οποίο νομίζω ότι θα μπορούσε να παίξει έναν καταλυτικό ρόλο στην ανάδειξη των προβλημάτων των στελεχών και στη διαμόρφωση ουσιαστικών προτάσεων που είναι οι συνδικαλιστικές ενώσεις, αλλά και οι ομοσπονδίες που εκφράζουν τα στελέχη. Εμείς στηρίζουμε πραγματικά και το στηρίζουμε από την πρώτη στιγμή. Κάποιοι είχαν μιλήσει για κασσάνδρες. Μιλήσανε για την καταστροφή που θα φέρει ο συνδικαλισμός στις Ένοπλες Δυνάμεις. Εμείς θέλουμε να τους πούμε, ότι συνδικαλισμός δεν σημαίνει η απαίτηση να έχουμε γραφεία δίπλα στο γραφείο του κυρίου Υπουργού, αυτά τα πράγματα είναι εγκληματικά για όποιον το επιδιώκει. Τον κύριο Υπουργό - σε αυτήν την φάση το λέμε και με την καλή έννοια - πρέπει να τον έχουν απέναντι. Βέβαια, μέσα στις ιδιαίτερες συνθήκες που διαμορφώνονται από το νομικό πλαίσιο που λειτουργούν τα στελέχη των Ενόπλων Δυνάμεων. Αλλά πραγματικά είναι απέναντι σε με την έννοια της κριτικής σε αυτά τα οποία γίνονται, αλλά και των προτάσεων. Εξαιρώ το επιχειρησιακό κομμάτι, μην τα συγχέουμε αυτά. Καμιά δουλειά δεν έχουν να είναι άνθρωποι οι οποίοι αυτοχαρακτηρίζονται ως συνδικαλιστές, να είναι δίπλα στο γραφείο του Υπουργού σήμερα. Και το κυριότερο απ’ όλα να διαμορφώσουν σχέσεις πραγματικές με την βάση τους και να εκπροσωπήσουν ουσιαστικά τα προβλήματα και τα βάσανα που έχει και αυτός ο κλάδος.

Δεν θα πω περισσότερα. Αν θέλετε και κάποια στοιχεία τα οποία διαμορφώνονται από τις προτάσεις και τις τροπολογίες, αλλά και τις βελτιώσεις που έκανε ο κ. Υπουργός, θα τις δούμε στην Ολομέλεια. Ευχαριστώ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Ευχαριστούμε πολύ τον Ειδικό Αγορητή του Κομμουνιστικού Κόμματος Ελλάδος, κ. Νικόλαο Παπαναστάση. Τον λόγο έχει, ο Ειδικός Αγορητής της Ελληνικής Λύσης, ο κ. Αντώνιος Μυλωνάκης για 10΄ λεπτά.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Δούνια Παναγιώτα, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Ιωάννης Δελής, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ευχαριστώ πολύ κύριε Πρόεδρε.

Για μια ακόμα φορά, συλλυπητήρια στους οικείους των δύο ηρώων, Υποσμηναγού και Σμηναγού οι οποίοι τελικά και οι δύο έχασαν τη ζωή τους εκτελώντας το καθήκον τους. Νομίζω πως η Πολιτεία πρέπει να κάνει κύριε Υπουργέ το χρέος της απέναντι σε αυτά τα παιδιά και στις οικογένειές τους.

Κύριε Υπουργέ, πράγματι συζητήσαμε αρκετά για το νομοσχέδιο. Ακούω τον Εισηγητή του κόμματός σας, τον κύριο Μανωλάκο, ο οποίος πάρα πολύ εύστοχα υπέβαλε αρκετές παρατηρήσεις θα έλεγα. Τουλάχιστον πέντε τον αριθμό συγκράτησα, οι οποίες είναι πάρα πολύ εύστοχες, τις είχαμε πει και τις λέμε συνεχώς. Νομίζω ότι είναι η ευκαιρία μερικές από αυτές θα τις δούμε σοβαρά. Πιστεύω ότι μέχρι τη Δευτέρα αυτά τα οποία μας είπατε προφορικά, αυτές οι διορθώσεις, οι αλλαγές ή οι αποσύρσεις άρθρων που έγιναν, μπορούν να μας έχουν έρθει με ένα e-mail από τους συνεργάτες σας για να γνωρίζουμε. Για να μην επαναλάβουμε πάλι τα ίδια πράγματα και να μην ψαχνόμαστε εκείνη την ώρα. Είναι κάτι το οποίο αύριο Παρασκευή έχουμε χρόνο νομίζω να πάρουμε μέχρι το βράδυ ορισμένα πράγματα για να συνεχίσουμε.

Θα συμφωνήσω σε δύο θέματα με τον κ. Παπαναστάση και θα διαφωνήσω βέβαια σε ένα. Θα συμφωνήσω ότι, κύριε Υπουργέ, επειδή χαμογελάσατε, στις λέσχες καλό είναι που καταργήθηκε για παράδειγμα η εισφορά των εν αποστρατεία και των εν ενεργεία θα έλεγα. Οι λέσχες μπορούν να έχουν κέρδη, μπορούν να επιβιώσουν. Δεν νομίζω ότι πρέπει να μπει ένα ποσόν μικρό από το κάθε έναν. Ίσως από την κατανάλωση. Άρα, λοιπόν, τι μπορούμε να καταλάβουμε εδώ πέρα από αυτό που λέτε; Μπορούν να σιτίζονται στις λέσχες όλα τα στελέχη που βρίσκονται στη φρουρά. Όπως και παλιότερα υπήρχε ειδικός χώρος για ανώτατους κ.λπ..

Τώρα και οι περισσότεροι από τους αξιωματικούς δεν σιτίζονται γιατί έχουν τις οικογένειές τους. Υπάρχουν και άλλες κατηγορίες που μπορούν εφόσον μένουν έξω να σιτίζονται στις λέσχες. Καλό και για τις λέσχες θα είναι. Άρα, λοιπόν, να συμφωνήσουμε η εισφορά να καταργηθεί και από τους εν ενεργεία και από τους εν αποστρατεία; Για να μην υπάρχει κάποιος να λέει γιατί οι απόστρατοι κατήργησαν την εισφορά, ενώ πάνε και τρώνε στη λέσχη. Είναι πολύ απλό. Νομίζω θα μπορέσουν να επιβιώσουν και μάλιστα άνετα.

Καταργήθηκαν ορισμένα άρθρα και καλώς. Το άρθρο 16, όπως το είπαμε, υπέρ του ΝΙΜΙΤΣ, 1%. Κοιτάξτε. Εδώ πρέπει να ομολογήσουμε ότι αδικημένα είναι τα στελέχη των Ενόπλων Δυνάμεων και οι απόστρατοι, διότι πληρώνουν εισφορά 3%. Το ΝΙΜΙΤΣ δεν είναι νοσοκομείο πλέον των στρατιωτικών που έπρεπε να είναι. Το χρησιμοποιούν και οι πολίτες και καλώς γίνεται έτσι. Από τη στιγμή που έχει ανάγκη η πατρίδα μας ένα νοσοκομείο σαν το ΝΙΜΙΤΣ, κανείς δεν θα πει όχι. Όμως για ποιο λόγο να επιβαρύνεται το στρατιωτικό προσωπικό εν ενεργεία και εν αποστρατεία με το 3%; Αφού πληρώνουμε όλοι ΕΟΠΥΥ. Ένα Υπουργείο Υγείας το οποίο έχει καταστρέψει την περίθαλψη την πρωτοβάθμια και τη δευτεροβάθμια. Αυτό, όμως, είναι ένα άλλο θέμα, δεν είναι δικό σας. Το ΝΙΜΙΤΣ, όμως, λειτουργεί και λειτουργεί κυρίως σαν νοσοκομείο όλων μας. Άρα ή όλοι θα πρέπει να πληρώνουμε το 3% υπέρ του ΝΙΜΙΤΣ και οι πολίτες και οι ενεργεία και εν αποστρατεία στρατιωτικοί ή κανένας. Αυτό είναι ένα θέμα το οποίο πρέπει να το δείτε σοβαρά.

Το Μετοχικό Ταμείο Στρατού εναρμονίζεται στο άρθρο 31 για πρώτη φορά μετά από αγώνα πραγματικό. Νομίζω ότι καλώς το είδατε, καλώς υποσχεθήκαμε, καλώς το πράξατε.

 Λέω πως στα Μετοχικά Ταμεία Στρατού και Ναυτικού και Αεροπορίας, τα οποία εδώ και χρόνια παίρνουν μερίσματα τα επιπλέον των 12 δεν υπάρχει ένα μέρισμα, ούτε υπάρχει «κόφτης» πόσα χρήματα δαπανούν σε κάθε μέρισμα το οποίο δίδεται δωρεάν. Δηλαδή, τα επιπλέον μερίσματα βγαίνουν από το περίσσευμα τα οποία έχουν τα Μετοχικά Ταμεία και αφού έχουν πληρωθεί σε όλες τις υποχρεώσεις τους. Έτσι δεν είναι; Συμφωνούμε σε αυτό. Άρα, γιατί πρέπει ένας ο όποιος παίρνει 105 ευρώ μέρισμα για παράδειγμα λέω εγώ, να είναι κόφτης αυτό και για το επιπλέον; Μπορεί να βγει 110 , να βγει 120, ποιος είναι ο λόγος να το κόψουμε; Πρώτον.

Δεύτερον, γιατί ναι είναι ένα μέρισμα; Του Ναυτικού, πολλές φορές, και δύο μερίσματα. Άρα, πρέπει να εναρμονιστούν αυτά τα Ταμεία. Δείτε το λίγο, σας παρακαλώ, μην μπει «κόφτης» στο μέρισμα.

Άρα, υποσχεθήκατε για το έτος 2022 ότι θα έρθει το μέρισμα, το περιμένουμε, οι στρατιωτικοί έχουμε κάνει αγώνα για αυτό το πράγμα, και θα έπρεπε να το έχουμε λύσει, κύριε Υπουργέ, με μια προηγούμενη τροπολογία. Όμως, έπρεπε να γίνει όλη η φασαρία πριν τα Χριστούγεννα και να μπορέσουμε να το βάλουμε κι αυτό σε κάποια τάξη. Και δεν φταίει μόνο το Υπουργείο. Φταίνε και τα μετοχικά ταμεία, φταίνε και πολλά πράγματα για να μην αρχίσουμε τώρα.

Το άλλο που είπε ο κ. Παπαναστάσης, προηγουμένως, επειδή είπε για τους συνδικαλιστές, ακούστε. Ο συνδικαλισμός είναι πολύ καλός με την καλή εννοούμενη έννοια του συνδικαλισμού. Θέματα δηλαδή, στρατιωτικού προσωπικού. Άρα, τα γραφεία των συνδικαλιστών πρέπει να είναι απέναντί σας, απέναντι από εσάς, όχι δίπλα. Απέναντι. Αυτά τα είχε κάνει ο κ. Καμμένος, είχε βάλει ένα γραφείο δίπλα. Ο Υπουργός είναι απέναντι από τους συνδικαλιστές με την καλώς εννοούμενη έννοια. Διότι δεν νομίζω ότι οι άνθρωποι κι αυτοί έχουν κανένα πρόβλημα ώστε, να τους χρεώνονται ορισμένα πράγματα. Και καλοί είναι, και τρέχουνε και πραγματικά μοχθούν και καλά κάνουν που σας φέρνουν προτάσεις και σας πιέζουν, αλλά απέναντί σας! Απέναντί σας! Μην τους στέλνετε δίπλα σας, δεν σας κάνουν καλό, ούτε σε αυτούς κάνετε καλό, ούτε σας κάνουν καλό.

Άρθρο 35. Αυτό εδώ τώρα, τα αναδρομικά και αυτό ισχύει εκτός από τα μετοχικά ταμεία γιατί το έχω τώρα και έχουν κάνει παράπονα οι άνθρωποι και οι Αξιωματικοί του Λιμενικού οι απόστρατοι και έχουν δίκιο, τα αναδρομικά λόγω της κατάργησης των μειώσεων με το ν.4093/2012 για τα Μετοχικά Ταμεία και του Στρατού και του Ναυτικού υποσχεθήκατε αναδρομικά του ‘22 και του ‘21 του υποσχεθήκατε και νομίζω ότι είναι σωστό, για να μην πούμε ότι έπρεπε να από το 2016 αλλά και από το 2021. Άρα, αναμένουμε την ρύθμιση για το 2021 πρέπει να έρθει η ρύθμιση για το 2021 και γι’ αυτό σας λέω, υπάρχουν ορισμένα πράγματα τα οποία πρέπει να ξεκαθαρίσουμε.

Το άρθρο 53, πρέπει να γίνει, κύριε Υπουργέ, να ενταχθούν οι σειρές 1994-1995, με την επέκταση για όσους συμπλήρωσαν 25ετία μέχρι 31/12/2020. Τώρα υπάρχει μέχρι 31/122018. Άρα, λοιπόν, μέχρι 31/12/2020. όσοι συμπληρώνουν 25ετία σειρές 1994-1995 να ενταχθούν στο ίδιο καθεστώς με τις σειρές 1991-1993 που τελειώσαμε με αυτό και έπρεπε να γίνει και έγινε. Άρα, πιάνουμε και τις σειρές 1994-’95, γιατί αν δεν γίνει τώρα, κύριε Υπουργέ, πρέπει να γίνει του χρόνου. Αυτοί έτσι κι αλλιώς από το 2024 αρχίζουν και φεύγουν.

Το άρθρο 27. Εισφορές των ΕΜΦ. Εδώ, τα αποτελέσματα αυτά τα οποία γίνονταν τόσο καιρό, τόσα χρόνια παρήγαγαν μια στρέβλωση, το είπε νομίζω ότι ο κ. Μανωλάκος αυτό, με αποτέλεσμα οι άνθρωποι αυτοί που πλήρωναν κρατήσεις για μετοχικά ταμεία και ΕΛΟΑΣ, τώρα, υπάρχουν στελέχη που αποστρατεύονται από τους ΕΜΦ και αν δεν τροποποιηθεί τώρα θα παρα κρατηθεί από το δικαιούμενο εφάπαξ περίπου βγαίνει γύρω στις 3.000 ευρώ. Αυτό το γνωρίζετε, σας έχουν στείλει επιστολή, νομίζω, ότι πρέπει να γίνει είναι αμαρτία διότι, πλήρωναν διπλή εισφορά. Είναι το άρθρο 27, και νομίζω, ότι η αναγνώριση προϋπηρεσίας των εθελοντών μακράς θητείας από την κατάταξή τους μέχρι την έναρξη της ισχύος του ν. 2936/2001 ως μετοχική σχέση με τους οικείους Ειδικούς Λογαριασμούς Αλληλοβοήθειας.

Νομίζω ότι αυτό πρέπει να το λύσουμε. Διότι, τώρα που αποστρατεύονται και που θα έρθει το εφάπαξ, θα τους κρατήσουν 3.000 ευρώ, ενώ είναι πληρωμένα λεφτά -είναι η διπλή εισφορά. Και αυτό, νομίζω ότι, πρέπει να το λύσουμε τώρα. Κι όταν λέμε τώρα, τώρα.

Ένα άλλο θέμα είναι η επιμέλεια τέκνων για τα ΑμεΑ. Είναι ένα τεράστιο πρόβλημα, είναι ένα ανθρώπινο πρόβλημα.

Θυμάστε μία περίπτωση, κύριε Υπουργέ, που σας είχα πάρει τηλέφωνο ο ίδιος, για Ταγματάρχη. Την είδατε και εσείς ο ίδιος, με 4 παιδιά. Παιδάκια, τα οποία ήταν μικρά στην ηλικία -από 12 ετών το μεγάλο, μηνών το πιο μικρό. Η Ταγματάρχης αυτή έπρεπε να είναι μαζί με τον άντρα της, να συνυπηρετήσουν, στη Δράμα και την πήγαιναν –έπρεπε να πάει, λέει –στην Καβάλα. Δηλαδή, είναι ορισμένα πράγματα ανθρώπινα. Πώς μια μάνα –αφού λέμε πως οι οικογένειες πρέπει να κάνουν παιδιά- να φύγει από τη Δράμα για την Καβάλα, που είναι αρκετά χιλιόμετρα; Νομίζω ότι γνωρίζετε καλά την υπόθεση -ήταν μια άστοχη. Την παίδεψαν. Πήγε στα δικαστήρια - όχι επί των ημερών σας, πριν από εσάς. Πήγε στα δικαστήρια, έφαγε τόσα λεφτά στα δικαστήρια και, τελικά, έρχεται ο άλλος, από το Πρώτο Γραφείο και λέει «δεν ξέρετε, υπηρεσιακοί λόγοι» και παραμύθια τούμπανα. Όταν ακούω «υπηρεσιακοί λόγοι» είναι να τρελαίνεσαι. Άνθρωποι είμαστε και ανθρώπινα να σκεπτόμαστε, κύριε Υπουργέ. Το έκανα κι από τότε που ήμουν εν ενεργεία. Το γνωρίζουν όλοι αυτό και δεν το λέω, τώρα, αυτό για ψηφαλάκια. Δεν με ενδιαφέρουν αυτά και το λέω ειλικρινά -δεν με ενδιαφέρουν.

Πάμε τώρα σε ένα άλλο θέμα για τους επαγγελματίες οπλίτες, τους ΕΠΟΠ. Αυτό είναι ένα θέμα που χρονίζει επί 3 - 4 χρόνια, όσο είσαστε στο Υπουργείο και το έχουμε θέσει. Δηλαδή, εδώ πέρα, δεν μπορούσαμε να βάλουμε το συνταξιοδοτικό των ΕΠ.ΟΠ. και να το λύσουμε; Ξέρετε, είναι περίπου 20.000 άνθρωποι. Αυτοί θα αρχίσουν να φεύγουν. Τι τους απασχολεί; Μετά τα 50, δεν θα πάρουν τίποτα -σαν το σκυλί στ’ αμπέλι θα πάνε. Θα μου πείτε «το ξέραμε». Ναι, αλλά όταν ένας, κύριε Υπουργέ, δίνει όλη του την ζωή στον στρατό, μετά από τόσα χρόνια κάποια στιγμή και οι Ένοπλες Δυνάμεις πρέπει να τον ανταμείψουν.

Νομίζω ότι είπατε προχθές αν δεν κάνω λάθος ότι εμπλέκονται τα Υπουργεία Οικονομικών και Εργασίας, όμως, ο ν.445/1974 είναι νόμος του Υπουργείου Εθνικής Άμυνας.

Πάντως, πρέπει να σημειώσουμε εδώ ότι στην περίπτωση των αυτεπάγγελτων αποστρατειών των συναδέλφων προέλευσης ΕΜΘ- διότι, είναι συνάδελφοι και αυτοί- έγινε με χρήση του ίδιου του νόμου, ενώ το θέμα επιλύθηκε με το ν.4609/2019 και χωρίς να εμπλακούν άλλα Υπουργεία. Νιώθουν μεγάλη απογοήτευση. Αυτή είναι η αλήθεια και νομίζω ότι πρέπει να τους το λύσουμε. Τρία χρόνια τώρα φωνάζουν «κύριε Υπουργέ, κύριε Υπουργέ» και εσείς λέτε «ναι, ναι, θα το δούμε, αλλά τα Υπουργεία Οικονομικών, αλλά τα Υπουργεία Εργασίας». Ο ένας πετάει το μπαλάκι στον άλλο και, τελικά, αυτοί οι άνθρωποι θα μείνουν χωρίς να πάρουν ούτε ένα ευρώ. Θα τους πετάξουμε σαν το σκυλί στ’ αμπέλι. Δύο νόμοι -του 2007 και του 2016- αναφέρουν ποιος έχει τη συνταξιοδότηση. Νομίζω ότι πρέπει να το δούμε και ανθρώπινα και σοβαρά, ως ανθρώπους, οι οποίοι ήρθαν στο Στρατό, έμειναν, δούλεψαν, προσέφεραν και δεν πρέπει να νιώσουν σαν τα πεταμένα σκυλιά.

Είπαμε αρκετά και θα ολοκληρώσω, κύριε Πρόεδρε, με τα εξής:

Πρέπει να υπάρξει, κύριε Υπουργέ, νέο μισθολόγιο, άμεσα, για τα στελέχη των Ενόπλων Δυνάμεων. Να είναι ένα μισθολόγιο, το οποίο δεν θα έχει καμία σχέση με τη φτώχεια και την κακομοιριά, στις οποίες τούς έχουμε υποχρεώσει.

Επίσης, να δούμε τι γίνεται με την αύξηση του προσωπικού στις Ένοπλες Δυνάμεις.

Να δούμε τι γίνεται με τη μέριμνα για το νοσηλευτικό και ιατρικό προσωπικό, που εκτελούν υπηρεσία σε στρατιωτικά νοσοκομεία. Για τα στελέχη των Ενόπλων Δυνάμεων, που καθημερινά περιπολούν στον Έβρο και στο Αιγαίο. Για τις ημέρες εκτός έδρας και για τα νυχτερινά -για τις ώρες τις νυκτερινές.

Δεν είναι πεντάωρο το νυχτερινό. Είναι οκτάωρο το νυχτερινό και δεν μπορούμε να το μετατρέψουμε σε πεντάωρο. Κανένας δεν μιλάει για το επίδομα στέγασης αυτών των ανθρώπων. Όποιος πάει σε νησί να υπηρετήσει, δεν βρίσκει σπίτι κάτω από 6 με 7 κατοστάρικα και τρελαίνεται η οικογένεια. Εδώ τελειώνει. Τα μετοχικά ταμεία κάποια στιγμή πρέπει να τα δούμε συνολικά και, βέβαια, για τον ΒΟΕΑ, το οποίο το είπαμε και την προηγούμενη φορά, είναι η μεγάλη αδικία.

Τέλος, θέλω να υπενθυμίσω ότι η Ελληνική Λύση ήταν είναι και θα είναι υπέρ μιας Εθνοφυλακής σοβαρά οργανωμένης και, βέβαια, υποστηρίζουμε και την παλλαϊκή άμυνα, την πολιτοφυλακή. Σωστά θέτει το Υπουργείο, κατόπιν παραινέσεων και δικών μας από τη χθεσινή παρέμβαση, ότι πρέπει αυτά να είναι και έτοιμα για τα ακραία καιρικά φαινόμενα για να βοηθήσουν στην ειρήνη τον ελληνικό λαό όταν υποφέρει. Σας ευχαριστώ πολύ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής)**: Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Ευχαριστώ πολύ, κύριε Πρόεδρε. Κατ’ αρχήν, με την ευκαιρία της δεύτερης ανάγνωσης, θα πρέπει να επαναλάβω μια παρατήρηση, κύριε Πρόεδρε, που έχω κάνει και σε άλλη συνεδρίαση. Η ακρόαση των φορέων είναι πολύ σημαντικό στοιχείο για την διαδικασία εξέτασης και επεξεργασίας των νομοσχέδιων. Κανονικά υπάρχει για να έχει ουσιαστική συμβολή στη διαμόρφωση θέσης και επί της αρχής και ακόμα περισσότερο επί των άρθρων. Για να μην καταντά και αυτή προσχηματική, πρέπει να υπάρχει ένας στοιχειωδώς ικανός χρόνος μέχρι την επόμενη συνεδρίαση της Επιτροπής, έτσι ώστε να υπάρχει ουσιαστική επισκόπηση και ορθή εκτίμηση των απόψεων και των παρατηρήσεων των φορέων.

Σκοπός του Κανονισμού δεν είναι να υπερισχύσει η αυθεντία των συντακτών του εκάστοτε νομοσχεδίου, ούτε η έκφραση θέσεων των βουλευτών να βασίζεται στις δεδομένες θέσεις ή ακόμα και προκαταλήψεις του καθενός από μας. Εξάλλου, δεν μιλάμε για μια διαδικασία που μόλις ακούσαμε μια άποψη αυτόματα την υιοθετούμε ή την απορρίπτουμε και εδώ τελειώνουμε. Ακόμα περισσότερο, όταν οι απαντήσεις των φορέων στο πλήθος των ερωτήσεων που μπορεί να τεθούν, γίνεται κάτω από ασφυκτική πίεση χρόνου, ακριβώς γιατί προβλέπεται αμέσως μετά η έναρξη της επόμενης συνεδρίασης. Ακριβώς λόγω των περιορισμένων χρονικών ορίων περιορίζεται ο χρόνος των φορέων που καλούνται. Αυτή η διαδικασία που ακολουθείται είναι εξ ορισμού λάθος. Είναι στοιχειώδες και ουσιαστικό να μεσολαβεί τουλάχιστον ένα εικοσιτετράωρο ανάμεσα στις δυο συνεδριάσεις, όπως γινόταν παλιότερα, αλλιώς αδιαφορούμε για την ουσία των διαδικασιών.

Πρέπει να πούμε δύο βασικά πράγματα και για τη στρατιωτική θητεία, η οποία θεωρούμε ότι μπορεί να αποτελέσει αιτία για την απόκτηση γνώσεων και βελτίωση γνώσεων και δεξιοτήτων του καθενός που υπηρετεί. Μάλιστα θα πρέπει να παίρνει και ο καθένας μαζί με το απολυτήριό του, και την αντίστοιχη πιστοποίηση εξειδικευμένων γνώσεων. Έτσι θα έχουν και οι Ένοπλές Δυνάμεις ουσιαστικό ρόλο στην κάλυψη και των αντίστοιχων επαγγελματικών αναγκών του κοινωνικού συνόλου της χώρας μας.

Η οργάνωση και λειτουργία των Ελληνικών Ενόπλων Δυνάμεων επηρεάζεται σήμερα από δυο καθοριστικούς παράγοντες. Ο ένας είναι η συνολική διεθνής πραγματικότητα που σχετίζεται με τον πόλεμο. Περισσότερο, όμως, και από την ψυχροπολεμική κατάσταση, υπάρχουν και εστίες πολεμικών συρράξεων ακόμα και μέσα στην Ευρωπαϊκή Ένωση. Οι Ηνωμένες Πολιτείες και το ΝΑΤΟ διεξάγουν ένα πόλεμο δι’ αντιπροσώπων στην Ουκρανία, έχοντας στο νου τους, πέρα από τη Ρωσία, και τον σχεδιασμό αντιμετώπισης της Κίνας.

Ο δεύτερος παράγοντας είναι (…) ισορροπίες που αναπτύσσονται μέσα στο παγκόσμιο σκηνικό, και καθορίζονται από την χωρίς μέτρο κλιμάκωση της επιθετικότητας και των απειλών της Τουρκίας. Με την έννοια αυτή είναι πραγματικά εθνική ανάγκη η προσαρμογή της οργάνωσης και της λειτουργίας των Ενόπλων μας Δυνάμεων σε αυτές τις συνθήκες. Αυτό όμως, δεν σημαίνει ( …) προσέγγιση (...) που για πολύ συγκεκριμένους λόγους (…). Η ουσιαστική προσαρμογή είναι κυρίως αλλαγή της ουσίας (..) της μακράς (…) και εδώ είναι που μπαίνει και το ζήτημα (...) και της (….) άμυνας που σας είχα πει στην πρώτη συνεδρίαση.

Ό ίδιος ο πόλεμος στην Ουκρανία, αναδεικνύει τη μεγάλη σημασία της (...) άμυνας. Άκουσα μια αναφορά συναδέλφων από το ΣΥΡΙΖΑ. Είπε για κάποιο νέο (…) και το μοντέλο της Ισραηλινής άμυνας του κράτους του Ισραήλ. Δεν είναι (…) είπε (…) μας εντυπωσιάζει το γεγονός, κύριε Πρόεδρε ότι δεν σκέφτηκε παραδείγματος χάριν το μοντέλο της Ελβετίας, αλλά μίλησε κατευθείαν για το Ισραήλ. Εδώ κύριοι συνάδελφοι, δεν μιλάω για το σπίτι του κρεμασμένου εδώ προσπαθεί ο ίδιος ο κρεμασμένος, να μιλάμε για το σχοινί.

Η κυβέρνηση του ΣΥΡΙΖΑ, να θυμίσω αναβάθμισε τις σχέσεις της χώρας με το αυταρχικό και ρατσιστικό καθεστώς του Ισραήλ, υπέγραψαν διακρατικές συμφωνίες με αυτό οι οποίες κυρώθηκαν από τα κόμματα στη Βουλή και ήδη υλοποιούνται. Εξάλλου εγώ ξέρω κι άλλες πολύ (...) δηλώσεις για τον (…). Τώρα μάλιστα, επανήλθε για στρατηγική σχέση και καλές στιγμές μεταξύ (…) και ΗΠΑ. Μιλάμε, λοιπόν, για το κράτος που επέλεξε (…) Σύνταγμα πάνω από τον θρησκευτικό εβραϊκό νόμο, ένα κράτος θα καταπατά βάναυσα το διεθνές δίκαιο (...) του στη Γάζα στο μεγαλύτερο στρατόπεδο συγκέντρωσης, ένα κράτος που στρέφεται ενάντια στο 20% του πληθυσμού του που είναι Άραβες και δεν έχουν εβραϊκό θρήσκευμα, αλλά είναι μωαμεθανοί και χριστιανοί.

Επομένως, οι δήθεν επιχειρηματολογία περί Ισραήλ, ακόμα και αν θεωρείτε ότι έχετε ακόμα εσείς το δικαίωμα να την προκαλείτε πάντως δεν μπορείτε να (...) σε εμάς (…), τουλάχιστον, εάν αποσκοπείτε (….)στο να ασχοληθούμε αυτό προς τους πολίτες το να ασχοληθούμε στο ΜέΡΑ25.

Σε κάθε περίπτωση κύριε Πρόεδρε, αρχής γενομένης από την κυβέρνηση Σαμαρά, ανατράπηκε η διαχρονική στάση της Ελλάδας και η πολιτική συμμαχιών στην Ανατολική Μεσόγειο, προφανώς κατ’ εντολή άλλων και όχι με κάποιο υλικό διπλωματικό σχέδιο ή με πρωτοβουλία των ελληνικών κυβερνήσεων.

Αυτή την νέα πολιτική των αγαθών σχέσεων με το Ισραήλ, που περιέγραψα παραπάνω (…..) και η πρώτη φορά Αριστερά (…) σκέψεις που περιλαμβάνουν άμυνα, ενέργεια, αλλά και οικονομία. Εμείς πάντως, παρατηρούμε την εξέλιξη αυτών των σκέψεων (….) προς το παρόν (...) κάτι σάπιο υπάρχει στο βασίλειο των (…). Η σημερινή κατάσταση με την Εθνοφυλακή, είναι προβληματική κυρίως γιατί δεν είναι λειτουργική. Υπάρχει και το γνωστό πρόβλημα με τη στελέχωσή της, για την οποία συχνά κυριαρχούν αρνητικά, υποτιμητικά ή και τιμωρητικά κριτήρια. Για παράδειγμα, τον (…) στους εγγύς σχηματισμούς, θα βρούμε αξιωματικούς (…) όσο (…) βεβαρημένο παρελθόν. Συνήθως μιλάμε για αξιωματικούς που δεν είναι εξελίξιμοι διοικητές. Αυτοί κατά κανόνα πλαισιώνονται από δύο (…). Σε κάποιες περιπτώσεις υπάρχει και ένας πολίτης πρώην ( …) που όλα αυτά βέβαια, χωρίς ιδιαίτερα προγράμματα εκπαίδευσης, σε μια αρκετά ρευστή κατάσταση.

Η εκπαίδευση της Εθνοφυλακής, θα πρέπει να συνδέεται με ανάλογη αποζημίωση για να προσελκύονται άνθρωποι, που θα μπορούν να είναι περισσότερο χρήσιμοι σε αυτό το θεσμό. Υποθέτω πως όλοι συμφωνούμε ότι έχει κέρδος (…) η εικόνα και η ποιότητά του ( ….) να επιδιώκουμε το αντίθετο θα πρέπει επίσης να υπάρχουν συγκεκριμένες και αυστηρές διαδικασίες επιλογής. Ακόμα χρειάζεται ένα νομοκανονιστικό πλαίσιο που να διαθέτει τα ελάχιστα όρια εκπαίδευσης και πέρα από αυτά, να υπάρχουν πρόσθετα προγράμματα πάντα όμως με την προϋπόθεση της αντίστοιχης αποζημίωσης που αναλογεί.

Σε κάθε περίπτωση, πρέπει να φύγουν από το εντελώς υποβαθμισμένο και προστατευτικό πλαίσιο που εξαντλείται στο σχήμα μια (…) και είμαστε κοντά. Οι προτεινόμενες διατάξεις δεν έχουν κατάφωρα αρνητικές προβλέψεις. Είναι όμως άτολμες και απλώς διεκπεραιωτικές. Στην ουσία, εξαντλούνται στη διαμόρφωση ενός ανεπαρκούς γραφειοκρατικού πλαισίου. Υπάρχουν και σημεία που απαιτούνται διευκρινήσεις όπως παραδείγματος χάριν στο άρθρο 63 παράγραφος 1, περίπτωση γ΄, διαβάζουμε ότι οι ομάδες Εθνοφυλακής στελεχώνονται και από εθελοντές ηλικίας άνω των 20 ετών.

Σε αυτά τα χαμηλά όρια ηλικίας, λογικό είναι, οι περισσότεροι από (….) στελέχωσης στις ενεργές μονάδες που αναπτύσσονται εν καιρώ ειρήνης εκεί και είναι περισσότερο απαραίτητο για όλες τις μονάδες που συγκροτηθούν και θα λειτουργήσουν σε φάση (….) ρευστότητας.

Επίσης, εμείς θεωρούμε ότι ο θεσμός της Εθνοφυλακής είναι απαραίτητος, πρώτα και κυρίως στα νησιά. Για τον λόγο αυτό μας προβληματίζει το εντελώς τυχαίο και ασαφές περιεχόμενο του άρθρου 63 παρ.3.

Εκεί διαβάζουμε: 3. «Στις Μονάδες Εθνοφυλακής του νησιωτικού χώρου καλούνται για κατάταξη όσοι διαμένουν μόνιμα στη νήσο όπου εδρεύει η Μονάδα, Υπομονάδα ή το Τμήμα Εθνοφυλακής». Θέλω να σας ρωτήσω, εννοείται μόνο όσοι ή και όσες; Για να βάλω (….). Αυτή η γενική και αόριστη διατύπωση για τις νησιωτικές περιοχές αναδεικνύει ένα μεγάλο έλλειμα ιδίως αν συγκριθεί με όσα (……) προβλέπονται στην παράγραφο του ίδιου άρθρου για τις ηπειρωτικές περιοχές. Στα νησιά η Εθνοφυλακή (…) με ένα λευκό πουκάμισο που λέει και ο ποιητής, Γιώργος Σεφέρης ότι υπερασπίζουμε τους Κυπραίους.

Όμως έτσι όπως λέει ο άλλος ποιητής, Καβάφης, ακόμα και η (…) θα καταλήξει(…).

Κύριε Υπουργέ (…) με μια επιστολή ότι από αυτόν τον μήνα φορολογούνται (…) αποδοχής (…). Κάτι τέτοιο δεν έχει ξαναέρθει σήμερα. Θα μπορούμε να μας δώσετε κάποιες εξηγήσεις για την συγκεκριμένη (…) αντιμετώπισή της;

Κατά την άποψή μας, θα πρέπει σε αυτό το νομοσχέδιo για το προσωπικό των Ενόπλων Δυνάμεων να φέρετε άμεσα τροπολογία, να διορθώνει αυτή την ξαφνική και αδικαιολόγητη αδικία.

Θα επισημάνουμε ότι είναι θετική η απόσυρση της επίμαχης διάταξης για τους αντιρρησίες συνείδησης. Η διάταξη που αναρτήθηκε στη δημόσια διαβούλευση ήταν εντελώς προβληματική και σαφώς αντίθετη με τις διεθνείς υποχρεώσεις μας για τα ανθρώπινα δικαιώματα, βάσει του (…) Δικαίου, όπως και με τις συστάσεις της Επιτροπής Ανθρωπίνων Δικαιωμάτων (…) για τα ανθρώπινα δικαιώματα του Συμβουλίου της Ευρώπης.

Πρέπει να σας θυμίσουμε ότι ( …) απευθύνουν παρακλήσεις (…) προς την Ελλάδα. Ότι οι ελληνικές Αρχές πρέπει να θέσουν την αξιολόγηση των αιτήσεων υπό καθεστώς αντιρρησία συνείδησης υπό τον πλήρη έλεγχο των αρχών και εξολοκλήρου εκτός του Υπουργείου Εθνικής Άμυνας.

Με τις ισχύουσες διατάξεις (…) πάντα αρμόδιος για την έκδοση της σχετικής απόφασης με (…) της Επιτροπής που αξιολογεί τις σχετικές αιτήσεις (…) των χαρακτηριστικών αιτημάτων της Περιφέρειας Αττικής με ειδικότητα στην φιλοσοφία, (…) πολιτικές επιστήμες ή στην ψυχολογία ή στην (…).

Ένα σύμβουλο ή Πάρεδρο από το Συμβούλιο του Κράτους και ένα ανώτερο αξιωματικό του (….) των Ενόπλων Δυνάμεων.

Νομίζω ότι αξίζει, κύριε Πρόεδρε, τελειώνοντας να σταθώ σε μια φράση ενός ανώτατου αξιωματικού που λέει ότι (….) δεν μπορεί να είναι τόσο υψηλόμισθος όσο εκείνος (…) Εξωτερικών που αφιέρωσαν τη ζωή τους στην άμυνα της χώρας. Πρέπει να κριθεί με όλη αυτή την πολύτιμη εμπειρία.

Ο (…) Ναύαρχος Λυμπέρης κατά την τελετή παράδοσης (…) του είπε, χωρίς αλλαγή, (…) καλοί (…) απαιτεί περισσότερη ηθική για να ελεγχθεί το ηθικό (…).

Σας ευχαριστώ πολύ, κύριε Πρόεδρε.

**ΝΙΚΟΛΑΟΣ ΜΑΝΩΛΑΚΟΣ Προεδρεύων της Επιτροπής:** Τον λόγο έχει ο κ. Αναστάσιος Δημοσχάκης από τη Νέα Δημοκρατία.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, κύριε Υπουργέ, παίρνω το λόγο ως Αντιπρόεδρος της Διαρκούς Επιτροπής Εθνικής Άμυνας και Εξωτερικών Υποθέσεων γιατί η γνήσια έκφραση του ελληνικού στρατεύματος, στο σύνολό του, απαντάται κυρίως στο νομό Έβρου και εκλογική μου περιφέρεια. Εκεί όπου έχουμε τον ποιοτικό τακτικό στρατό, την αξιόμαχη εφεδρεία μας, καθώς και την έμπειρη Εθνοφυλακή.

Γνωρίζουμε όλοι ότι υπάρχουν σε εκκρεμότητα μία σειρά από θέματα που αφορούν τα στελέχη των Ενόπλων Δυνάμεων τα οποία χρήζουν επίλυσης. Μπροστά στα ζητήματα αυτά δεν κλείνουμε τα μάτια και δεν εθελοτυφλούμε.

Προσωπικά ο ίδιος εκ μέρους του προεδρείου της Βουλής των Ελλήνων, έχω προωθήσει στο Υπουργείο Εθνικής Άμυνας, την επιστολή της Πανελλαδικής Ομοσπονδίας Ενώσεων Στρατιωτικών ΠΟΕΣ, στην οποία μνημονεύεται και η σχετική επιστολή της Ένωσης Στρατιωτικών Περιφερειακής Ενότητας του νομού Έβρου, όπου αναφέρεται η έντονη ανησυχία των υπηρετούντων στρατιωτικών στο νομό μου, οι οποίοι αναμένουν την καταβολή αποζημίωσης για τη συμμετοχή τους σε υπηρεσίες αποτροπής μεταναστευτικών ροών, εκκρεμότητα που υφίσταται, ήδη, από το 2022.

Επίσης, συζήτησα κατ’ ιδίαν με τον παριστάμενο Υπουργό, το ζήτημα της μείωσης των χορηγούμενων ΒΟΙΑ, βοήθημα οικονομικής αυτοτέλειας τέκνων μετόχων μερισματούχων, στα τέκνα των εν αποστρατεία στελεχών στρατού ξηράς, το οποίο και προώθησα και μέσω του κοινοβουλευτικού ελέγχου. Αυτό μεταξύ άλλων πολλών ζητημάτων προώθησα και με έγγραφο ενημερωτικό σημείωμα που κατέθεσα και στα πρακτικά της Βουλής, στο πλαίσιο της ομιλίας επί του κρατικού προϋπολογισμού, κατόπιν συζητήσεων με τις Ενώσεις των εν ενεργεία και των εν αποστρατεία στελεχών των Ενόπλων Δυνάμεων και της Ελληνικής Αστυνομίας.

Καυτό φυσικά παραμένει και το ζήτημα της υποχρεωτικής συνταξιοδότησης των στελεχών των Ενόπλων Δυνάμεων ΕΠΟΠ σε ηλικία των 50 ετών και ήδη έχει εξαντληθεί το θέμα και σήμερα στο πλαίσιο της β’ ανάγνωσης. Οι στρατιωτικοί ΕΠΟΠ, μεγάλος αριθμός των οποίων βρίσκεται στον Νομό Έβρου επιδιώκουν την αλλαγή του ορίου ηλικίας -το επιθυμούν- προκειμένου να μην υπάρξει το φαινόμενο της αποστράτευσης με μόλις 22 συντάξιμα έτη υπηρεσίας, που οδηγεί σε εργασιακή ανασφάλεια. Υπάρχει ανοικτός δίαυλος επικοινωνίας με τους εκπροσώπους των στελεχών των Ενόπλων Δυνάμεων και υπάρχει αστείρευτη πρόθεση να βρεθεί κοινός τόπος από όλους μας.

Η σημερινή Κυβέρνηση, κύριε Υπουργέ, και σας ευχαριστούμε, έχει αποδείξει ότι τιμά και βρίσκεται κοντά στα πολλά προβλήματα του ελληνικού στρατεύματος, τα οποία και κληρονόμησε από την προηγούμενη κυβέρνηση. Εκτιμώ ότι εν ευθέτω χρόνω και δεδομένης της δύσκολης συγκυρίας, θα ανταποκριθούμε όπως πάντα με υπευθυνότητα και ρεαλισμό στα αιτήματα των άξιων στελεχών τους οποίους και θα ικανοποιήσει στο σύνολο.

**ΝΙΚΟΛΑΟΣ ΜΑΝΩΛΑΚΟΣ(Προεδρεύων της Επιτροπής):** Ο κ. Αμανατίδης Ιωάννης έχει τον λόγο για 3΄ λεπτά.

**ΙΩΑΝΝΗΣ ΑΜΑΝΑΤΙΔΗΣ:** Ευχαριστώ πολύ, κύριε Πρόεδρε.

Δύο σημεία. Το ένα είναι η γενικότερη τοποθέτηση την οποία έχουμε κάνει ως ΣΥΡΙΖΑ Προοδευτική Συμμαχία. Η εκτίμησή μας είναι ότι χρειάζεται μία σημαντική μεταρρύθμιση στον χώρο των Ενόπλων Δυνάμεων, με τον διαχωρισμό του μισθολογίου - βαθμολογίου και την υπέρβαση ενός πολυδαίδαλου κατακερματισμένου πελατειακού και τελικά (……..) συστήματος το οποίο διαμορφώθηκε σε δεκαετίες και δεν υπάρχει πουθενά στον αναπτυγμένο κόσμο.

Είναι, επίσης, αναγκαία η θεσμοθέτηση ενός αξιοκρατικού, εφαρμόσιμου, αδιάβλητου συστήματος μεταθέσεων και προαγωγών, άμεσα προσβάσιμο και ελέγξιμο από τα ίδια τα στελέχη, ώστε όλοι να αποκτήσουν αίσθηση πως λειτουργούν σε ένα δίκαιο, ασφαλές εργασιακό περιβάλλον, όπου απερίσπαστοι θα αναπτύξουν το μέγιστο των δυνατοτήτων τους.

Το δεύτερο σημείο, κύριε Υπουργέ, σας άκουσα με προσοχή και από την αρχή και τις ημέρες που γίνονται οι συνεδριάσεις. Νομίζω ότι αυτό που ονομάζετε σταδιοδρομικό, θα το εξετάσετε το επόμενο διάστημα. Νομίζω ότι σε ορισμένες περιπτώσεις, ειδικά των υπαξιωματικών των (……) των διαφόρων τάξεων που υπάρχει ειδικά το ’96-‘97, μιας και κάνετε κάποια ρύθμιση, θα μπορείτε να το δείτε μέχρι τη Δευτέρα, έτσι ώστε να υπάρχει κάποια θετική εξέλιξη. Νομίζω ότι το κόστος δεν είναι τόσο ιδιαίτερο και θα φέρει κάποια ισορροπία στο όλο σύστημα.

Από την τοποθέτηση και του Εισηγητή της Νέας Δημοκρατίας, καταλαβαίνω ότι πολλά ζητήματα ακόμα μένουν να διευθετηθούν. Να πω μόνο ότι ο νόμος στον οποίο αναφέρθηκα, ο ν.4093 βεβαίως (…) το μνημόνιο το οποίο ψηφίστηκε και βέβαια, ο νόμος του 3883, ο οποίος αναφέρθηκε ότι είναι πάρα πολύ κακός από τους προηγούμενους. Οι προηγούμενοι ήταν αυτοί που κυβέρνησαν το 2010.

Κύριε Υπουργέ, επειδή ήρθαν και εδώ στη Θεσσαλονίκη και μας βρήκαν απόφοιτοι από την ΕΣΣΥ των τάξεων 1996-1997, νομίζω ότι μία απάντηση σε αυτό το ζήτημα θα μπορούσατε να δώσετε είτε τώρα είτε στην Ολομέλεια.

Με τα λόγια αυτά, σας ευχαριστώ πολύ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής)**: Ευχαριστώ πολύ.

Τον λόγο έχει ο καλός συνάδελφος κ. Χατζηδάκης.

**ΔΙΟΝΥΣΙΟΣ ΧΑΤΖΗΔΑΚΗΣ**: Κύριε Πρόεδρε, ευχαριστώ.

Εγώ θέλω να ευχαριστήσω από τα βάθη της καρδιάς μου τον κ. Μανωλάκο, ο οποίος, ειλικρινά σας λέω, τρεις ημέρες δεν έχει κοιμηθεί! Τα αλλεπάλληλα τηλεφωνήματα τον έχουν κρατήσει σε ένταση.

Θέλω, κύριε Υπουργέ, να σας ρωτήσω, το άρθρο 26 ποιος το έγραψε; Ένας iron man; Δεν έχουν καταλάβει ότι πρόκειται για λόγους υγείας; Εν πάση περιπτώσει πήρα τηλέφωνο σε διάφορα νοσοκομεία. Πόσα άτομα είναι; Είκοσι! Πρέπει να παίρνουν τις αποδοχές των εν ενεργεία διότι, όλα τα λεφτά τα ξοδεύουν σε φάρμακα και σε θεραπείες εξωγενείς! Επικαλούμαι εσάς, που έχετε μεγαλύτερη ευαισθησία από μένα, αυτό το θέμα να το λήξετε.

Για το άρθρο 32 έχουμε ηθική υποχρέωση, τη στιγμή που δεν θα το καταψηφίσαμε το 2019, να το αποκαταστήσουμε και όχι στην πρώτη βάση αλλά και στη δεύτερη.

Άρθρο 35. Κύριε Υπουργέ, αυτή η λάμπουσα πενία με ενοχλεί φοβερά! Δεν μπορούμε να βλέπουμε Υποστράτηγους, Υποναύαρχους, Υποπτέραρχους και όλους τους αξιωματικούς να είναι πλέον επαίτες! Διαπίστωσα ότι τα μετοχικά ταμεία διαθέτουν χρήματα. Αφήστε να δώσουν το μέρισμα και το 2021 και το 2022 και είμαι σίγουρος, γιατί μου το έχετε πει, ότι το δρομολογείτε, αλλά θα προσθέσω και κάτι άλλο. Σε όλους τους δημοσίους υπαλλήλους τακτοποιήθηκε. Στο Στρατό γιατί όχι; Το μέρισμα για το 2021 και το 2022 θα φορολογηθεί στην πηγή. Μην τους δίνουμε 2.000 και τους παίρνουμε τα 1.000. Είναι κοροϊδία γι’ αυτούς τους ανθρώπους που έχουν δώσει την ψυχή τους και την υγεία τους!

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής)**: Τον λόγο έχει ο κ. Υπουργός, ώστε να κλείσει και όλη την διαδικασία τη σημερινή σε ό,τι αφορά τη β΄ ανάγνωση.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας)**: Δεν είχα πρόθεση να μιλήσω, αλλά αφού μου δίνετε την ευκαιρία να κλείσω τη συζήτηση, θέλω να ευχαριστήσω όλους τους συναδέλφους για την πολύ ουσιαστική συνεισφορά τους.

Τέθηκαν ζητήματα που έχουν να κάνουν με προβλήματα που αντιμετωπίζουν στην καθημερινότητά τους την οικονομική, την κοινωνική, την σταδιοδρομική και την επαγγελματική το σύνολο των στελεχών.

Η πρόθεσή μας ήταν να λύσουμε κάποια από αυτά προβλήματα. Ασφαλώς να μη δημιουργήσουμε καινούργια μέσα από την απόπειρα επίλυσης τους. Νομίζω ότι αυτό σε αρκετά μεγάλο βαθμό κατέστη πραγματοποιήσιμο, όμως σίγουρα δεν έχουν λυθεί όλα, σίγουρα δεν έχουν λυθεί αρκετά μεγάλα.

Εξάλλου, εξαρχής της πρώτης συζήτησης σας είπα ότι σκοπός δεν είναι να φέρουμε μια σαρωτική μεταρρύθμιση σαν πανάκεια σε όλα τα προβλήματα, αλλά να κάνουμε μία εξειδικευμένη και στοχοποιημένη επίλυση κάποιων από αυτά. Όμως, μέσα από την συζήτηση προέκυψαν βελτιώσεις και εκτιμώ ότι μέχρι τη συζήτηση στην Ολομέλεια τη Δευτέρα θα προκύψουν και άλλες.

Οφείλω κάποιες οριστικές απαντήσεις πάνω στα θέματα που έθεσαν οι συνάδελφοι. Νομίζω ότι υπάρχει ακόμα περιθώριο ζύμωσης. Όσον αφορά το ζήτημα των μισθολογικών απολαβών αυτών που λόγω κατάστασης υγείας είναι ακόμα σε ειδική υπηρεσία, εν ενεργεία όμως, θεωρώ ότι αφού γίνει μία επαλήθευση αριθμητική και βεβαιωθώ γι’ αυτό που υποψιάζομαι βάσιμα ότι δεν είναι και κανένα φοβερό ποσόν, θα μπορούσε να καλυφθεί και από τους εσωτερικούς προϋπολογισμούς του Υπουργείου Εθνικής Άμυνας. Δεν υπάρχει καμία αντίρρηση. Είναι όντως κοινωνικά πρόσφορο αυτοί οι άνθρωποι να έχουν το βασικό τους έσοδο που είναι η αμοιβή για την εργασία τους, έστω και σε ειδική υπηρεσία.

Όσον αφορά το θέμα των ΕΠΟΠ, αυτό είναι πιο σύνθετο και πιο μεγάλο. Ασφαλώς και ως προς το οικονομικό αποτύπωμα. Καταλαβαίνετε ότι το να διατηρηθούν 26.000 περίπου στελέχη σε καθεστώς εν ενεργεία στελεχών για άλλα δέκα χρόνια ενέχει ένα κόστος αν υπολογίσουμε πολύ πρόχειρα 10.000 το χρόνο επί 26.000 στελέχη 10.000 βγαίνουν 260 εκατομμύρια. Επομένως, οπωσδήποτε χρειάζεται και μία συμμετοχή στις συζητήσεις του Υπουργείου Οικονομικών, ασφαλώς και του Υπουργείου Κοινωνικής Ασφάλισης για το συνταξιοδοτικό.

Ασφαλώς και είναι αρμοδιότητα κύρια του Υπουργείου Εθνικής Άμυνας, δεν πετάμε αλλού την μπάλα, αλλά χρειάζεται και η συνδρομή των άλλων Υπουργείων. Επειδή αυτά τα τρία χρόνια για τα οποία ακούστηκε ότι δεν κάναμε και πολλά πράγματα για το προσωπικό, δεν ήταν τρία χρόνια κανονικά, με τις Ένοπλες Δυνάμεις σε καθεστώς φυσιολογικό, όπου θα μπορούσαν να ευδοκιμήσουν πολλές μεταρρυθμίσεις για ζητήματα όπως αυτά που συζητήσαμε σήμερα, αλλά ήταν τρία χρόνια πολεμικού συναγερμού και δεν θέλω να το ξεχνάμε αυτό. Δεν πρέπει να το ξεχνάμε αυτό, γιατί δεν τελείωσε ακόμα αυτή η κατάσταση.

Εκτιμώ ότι θα έχουμε την ευκαιρία και να ξεκινήσουμε συζητήσεις για προβλήματα που θα ωριμάσουν μετά από δυο ή τρία χρόνια, όπως αυτό το μείζον πρόβλημα του συνταξιοδοτικού των ΕΠΟΠ, αλλά και άλλα σταδιοδρομικά. Ασφαλώς και η προσέγγιση πρέπει να είναι μια ολιστική προσέγγιση δηλαδή, μια συνολική μεταρρύθμιση, έτσι ώστε να αποκωδικοποιηθεί και αυτό το δαιδαλώδες πλέγμα νομοθεσίας που φέρνει διατάξεις από δω και από εκεί και η αποσπασματική ρύθμιση κάποιων προβλημάτων που ανακύπτουν από την εφαρμογή τους δεν δίνει και πολλές λύσεις στο συνολικό σύστημα.

Εδώ, όμως, ήρθαμε να βελτιώσουμε κάποια συγκεκριμένα προβλήματα, να δώσουμε λύσεις σε συγκεκριμένα προβλήματα που ανακύπτουν και από την εφαρμογή της νομοθεσίας, όπως έχει αυτή τη στιγμή σήμερα.

Τέλος, όπως σας είπα, θεωρώ ότι έγινε μία ουσιαστική συζήτηση. Όλες οι πτέρυγες θέλουν να συνεισφέρουν και αντιλαμβάνονται ότι πρέπει να γίνουν παρεμβάσεις για το προσωπικό. Παρεμβάσεις όπως το νέο μισθολόγιο που μελετάται, αυτή τη στιγμή βρίσκεται στα Επιτελεία για επεξεργασία και σύντομα θεωρώ ότι θα εισαχθεί στη δημόσια συζήτηση. Είναι επιβεβλημένες για να έχουμε μεταξύ άλλων αξιόμαχο, συνειδητοποιημένο, ικανοποιημένο προσωπικό, ικανό να φέρει εις πέρας την αποστολή του.

Κρατώ σαν επίλογο και δεν θέλω να επι σ έλθω στο δράμα των ημερών, αλλά, νομίζω, ότι αξίζει όλοι να το ακούσουμε, εμένα προσωπικά με συγκίνησε πολύ σήμερα αυτό που είπε ο πατέρας του νεκρού υποσμηναγού  Μάριου – Μιχαήλ Τουρούτσικα, για το παιδί του. Όταν συζητούσανε, για τον μισθό, ο Υποσμηναγός, έλεγε, ότι δε μου χρωστάει τίποτα η Ελλάδα, εγώ χρωστάω σε αυτήν.

Με αυτό κατά νου, που πιστεύω, ότι είναι η πεποίθηση της συντριπτικής πλειοψηφίας των στελεχών, αλλά και με επίγνωση ότι εμείς ως πολιτεία έχουμε καθήκον να τους δώσουμε τα μέσα, οικονομικά, βιοποριστικά, αν θέλετε, να κάνουν όσο καλύτερα μπορούν τη δουλειά τους. Γνωρίζουμε ότι έχουν στερηθεί τουλάχιστον σε επίπεδο οικονομικό, αρκετά από αυτά τα μέσα τα χρόνια που πέρασαν, λόγω ειδικών οικονομικών δυσκολιών και δεν θα χρειαστεί να μπω σε αυτή την κουβέντα.

Κλείνω αυτήν την συζήτηση.

Οι προτεραιότητες των Επιτελείων, μία από τις οποίες είναι και η συνδρομή και σε οικονομική παράμετρο των στελεχών, ας τύχουν επεξεργασίας από τις παρατάξεις, με κλίμα συναίνεσης και διάθεση όλων να βοηθήσουμε τις Ένοπλες Δυνάμεις για να είναι οι καλύτερες που μπορεί να είναι, όταν μας δίνουν το δικαίωμα να πολιτικολογούμε και να υπάρχουμε σε αυτή τη χώρα, επειδή αυτοί είναι εδώ για να μας προστατεύουν, πολλές φορές με τίμημά τη ζωής τους.

Σας ευχαριστώ και πάλι, θα τα πούμε τη Δευτέρα στην Ολομέλεια.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, κύριε Υπουργέ, ολοκληρώθηκε η επεξεργασία και εξέταση του σχεδίου νόμου του Εθνικής Άμυνας. Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων.

Ο Εισηγητής της Πλειοψηφίας, ο κ. Νικόλαος Μανωλάκος, έχει ψηφίσει, υπέρ.

Ο Εισηγητής της Μειοψηφίας, ο κ. Γεώργιος Τσίπρας, δήλωσε, ότι δεν μετέχει της ψηφοφορίας.

Ο Ειδικός Αγορητής του Κινήματος Αλλαγής, ο κ. Βασίλειος Κεγκέρογλου, έχει ψηφίσει, με επιφύλαξη.

Ο Ειδικός Αγορητής του Κομμουνιστικού Κόμματος Ελλάδας, ο κ. Νικόλαος Παπαναστάσης, έχει ψηφίσει, κατά.

Ο Ειδικός Αγορητής της Ελληνικής Λύσης, ο κ. Αντώνιος Μυλωνάκης, έχει ψηφίσει, επιφύλαξη.

Η Ειδική Αγορήτρια του ΜέΡΑ25, η κυρία Σοφία Σακοράφα, έχει ψηφίσει, παρών.

Όπως προκύπτει από τις τοποθετήσεις των Εισηγητών και των Ειδικών Αγορητών από τα άρθρα 1 έως 78, γίνονται δεκτά ως έχουν κατά πλειοψηφία. Επίσης, γίνεται δεκτό και το ακροτελεύτιο άρθρο και το σχέδιο νόμου γίνεται δεκτό και στο σύνολό του.

Συνεπώς, το σχέδιο νόμου του Υπουργείου Εθνικής Άμυνας «Μέριμνα υπέρ του προσωπικού των Ενόπλων Δυνάμεων, εξ ορθολογισμός της νομοθεσίας των Ενόπλων Δυνάμεων, οργάνωση της Εθνοφυλακής και άλλες διατάξεις» γίνεται δεκτό επί της αρχής επί των άρθρων και στο σύνολό του, κατά πλειοψηφία.

Σας ευχαριστώ για την προσοχή σας και τη συμμετοχή σας.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Δούνια Παναγιώτα, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Ιωάννης Δελής, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, και Σακοράφα Σοφία.

Τέλος και περί ώρα 19.25΄μ.μ., λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΑΣΤΑΣΙΟΣ ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) ΧΑΤΖΗΒΑΣΙΛΕΙΟΥ**